«Ҳоким еримни алдов ва зўрлик билан тортиб олди». Жалақудуқлик фермернинг сўзлари асослими?\n20:33 / 13.05.2019 20019\nЖорий йилнинг 9 январида Вазирлар Маҳкамасининг 14-сонли қарори қабул қилинганди. Бу қарорда «мақбуллаштириш» атамаси билан изоҳланувчи жараён бошланди – кичик ва режаларни бажара олмаган фермерликларнинг ер майдонлари ишчи гуруҳларнинг хулосалари асосида ҳокимлик захирасига қайтарила бошланди.\nҚарорга кўра, пахтачилик ва ғаллачилик йўналишидаги қишлоқ хўжалиги корхоналари ер участкалари майдонларининг энг кам ўлчами 100 гектар этиб белгиланган. Мақбуллаштириш жараёнида туман ҳокимликлари захирасига қайтарилган ер участкалари, биринчи навбатда тўғридан-тўғри инвестиция киритадиган, молиявий ҳолати яхши ва қишлоқ хўжалиги техникаларига эга кўп тармоқли фермер хўжаликлари, пахта-тўқимачилик кластерлари, экспорт қилувчи ва қайта ишловчи корхоналарга берилиши, бир гектар ер майдони учун пахта-ғаллачилик лойиҳасига 2 минг АҚШ доллари эквиваленти миқдорида ҳамда сабзавот-ғаллачилик, боғдорчилик-узумчилик, сабзавот-полизчилик лойиҳаларига 5 минг АҚШ доллари эквиваленти миқдорида тўғридан-тўғри инвестиция киритадиган талабгорларга ва кластер корхоналарига туман сектор раҳбарининг тавсиясига кўра танлов ўтказмасдан туман ҳокимининг қарорига асосан ер участкалари ажратилиши кўрсатилган.\nХўш, ушбу жараён барча жойда бир хилда ва тўғри амалга ошириляптими? Жалақудуқлик фермер Асилбек Жарматовнинг мурожаати айнан шу масалада бўлди.\n«2019 йилнинг 8 февраль куни ҳокимлик ёлғон маълумот билан бу жойлар кластерга ўтади деб бизга ариза ёздириб олди. Хоҳлайсанми, хоҳламайсанми шу дейишган. Гувоҳларим ҳам бор. Туман захирасига ўтсин дейишди. Аввалига ёзмаймиз дедик. Кейин мажбуран ариза ёздириб олинди. Ерларингиз кластерга ўтяпти, дейишганди. Бу жойда кузги буғдой эккандим. Бир тонна буғдой олиб келиб яхшироқ ҳосил бўлсин деб уни ҳам ерга сочгандим. Бир гектарга 90 центнер ҳосил олган фермерларнинг ерлари ўзида қолади, ундан ками эса кластерга ўтади дейишган. Мен доим режани бажариб келганман. Фақат ўтган йил 80 фоиздан кўпроқ бўлди. Бунинг сабаби эса, ўғитлар вақтида етказилмади.\nЁлғон маълумот бериб менга ариза ёздириб олишгандан сўнг, ер кластерга ўтиш ўрнига бошқа фермерга бериб юборилди. Чунки, яширинча тендер ўтказишди. Кейин прокуратурага ариза қилдим. Вилоят прокуратурасига ҳам бордим. Улар туман прокурорларига айтишди. Лекин натижа бўлмади. Вилоят ҳокими Шуҳрат Қўшақбоевич билан учрашдим. Статистик маълумотларимни кўргач, вилоят ҳокими ерим қайтариб берилиши кераклигини айтди. Туман ҳокими эса барибир билганидан қолмади. Қайтиб бориб, вилоят ҳокимига айтмоқчи бўлдим. Германияга кетган экан. Бўлиб ўтган ишлардан бехабар қолди. Агар қонуний еримни қайтариб беришса вилоят ҳокимининг, Президентимизнинг юзини ерга қаратмайман», дейди фермер.\n«Ёз бўйи меҳнат қилган фермерлар ўша вақтларда ҳокимнинг эшигига ётиб олишди. Ёш фермерлар ҳаммасини ўзимиз қиламиз дейишди. Лекин, ҳоким ҳеч имконият бермаяпти. Кўпчилик фермерларнинг ерларини қайтариб беришди. Бироқ, бизнинг еримиз қайтарилмади», дейди фермернинг аёли.\nУлар бўлиб ўтган ишларни бошқа бир собиқ фермер ҳам тасдиқлашини айтишди. Биз гувоҳ билан ҳам суҳбатлашдик.\n«2019 йилнинг 8 февраль куни ерларинг кластерга ўтади деб, ерлар туман захирасига ўтишига рухсат беришимиз айтилган аризани ёздиришди. Кластерга ўтиш ўрнига бошқа бир фермерга бериб юборилди», дейди Алишер Имойдинов.\nСобиқ фермерларнинг сўзларига кўра, ишлар нотўғри амалга оширилган.\nҲукумат қарорида ҳар бир ҳолат алоҳида келтириб ўтилган. Наҳотки, жойларда маҳаллий давлат ҳокимияти органлари бу масалада ноҳақлик қилишмоқда?\nШундай гумонлар билан туман ҳокимияти томон йўлга тушдик. Туман ҳокими, сенатор Содиқжон Турдиев ва унинг мутахассислари бизга тасдиқланган маълумотларини кўрсатиб, фермернинг барча шикоятлари ноўринлигини исботлаб берса керак, деган ўйда эдик. Бироқ, ҳокимиятга борганимизда, ҳокимлик биносига «бироз аввал кириб кетгани» айтилган ҳоким изсиз ғойиб бўлди. Маълум вақт кутганимиздан кейин бизга ҳоким йўқлигини айтишди. Шу сабабли, Жалақудуқ тумани ҳокимияти қишлоқ хўжалиги бўлими бошлиғи Баҳромжон Мусаевга учрашиш билан кифояландик.\n«Бу фермерни яхши танийман. Ери Вазирлар Маҳкамасининг 14-сонли қарори асосида мақбуллаштиришга тушган. Шу қарордан келиб чиқиб туманимизда ишчи гуруҳ ташкил қилганмиз. Ишчи гуруҳ 26 кишидан иборат бўлиб, туман ҳокими раҳбарлик қилган. Туманда 312та пахта-ғалла билан шуғулланувчи фермерлик бўлган. Мақбуллаштиришдан кейин 242та қолди. Ер майдонлари ҳеч кимдан қасддан, ёмон ниятларда олиб қўйилгани йўқ. Мен агротехникага жавоб бераман. Қайта-қайта ишчи гуруҳлар тузилган. Тез-тез фермерлар билан учрашиб тушунтириш ишлари олиб борганмиз. Ёз ойларида ҳам огоҳлантиришлар бўлган. Асосий сабаби, пахта режаларини бажармагани учун. Бу йигитнинг ери яхши жой. У ерда 84 фоиз бўлиши мумкин эмас», дейди мутасадди.\nОчиғи, бу жавоблар бизни қониқтирмади. Ўз хоҳиши билан жонини бериб ишлаётган, устига-устак анча-мунча харажат ҳам қилган фермер шундайлигича ерни топшириб қўйиши керакми? Доим режани бажариб келганини айтган фермердан бу бўйича муносабатини сўрадик.\nУ масъул шахс олдида эътирозларини билдирди: «Бу ишлар ноқонуний бўлган, кимлардан ерлари олинган бўлса қайтариб берилган. Менинг ерим эса қайтарилмади. Чунки, «сенинг еринг зўр ер экан. Сенинг ерингга харидор кўп» деб айтгансиз».\nФермер масала юзасидан Жалақудуқ туман адлия бўлимига мурожаат қилганини ва бўлимда иш ўрганилаётганини айтиб қолди. Шундан кейин туман адлия бўлимига бордик. Бўлим бошлиғи иш бўйича тафсилотларни маълум қилди.\n«Ҳақиқатдан, 2019 йил 14 февралда фуқаро Жарматов Асилбек адлия бўлимига мурожаат қилиб келган. У «Қаламбейлик пахтакор» фермер хўжалигининг ерлари туман ҳокимлиги захирасига олинишидан норозилигини билдирган. Жойларга чиқиб ўрганишлар ўтказганимиздан сўнг маълум бўлдики, фермер шу йили 8 февралда ҳокимиятнинг қишлоқ хўжалиги бўлимига чақиртирилган. Кластерлар ташкил этилаётгани сабабли ерларини ўз ихтиёрлари билан бўшатиб бериши таклиф қилинган ва аризалари хоҳишларига зид тарзда олинган. Ер эса туман ҳокимининг 2018 йил 29 декабрда қарори билан туман заҳирасига олинган бўлиб, қарорга асос сифатида Жарматовнинг “2018 йил 20 декабрдаги аризаси асос қилиб олинган. Ваҳоланки фермерга ерни топшириш ҳақидаги аризани аксинча 2019 йил феврал ойида, яъни ВМнинг 14-сонли қарори чиққандан сўнг, ҳокимлик қистови билан ёзган.Бундан ташқари, яна қуйидаги қонун бузилишлари ҳам бўлган:\nҚарорда Ўзбекистон Республикаси Ер кодексининг 5-моддаси қоидалари бузилган, яъни вилоят комиссияси розилиги олинмаган.\n2016 йилнинг 10 февралдаги Вазирлар Маҳкамасининг 34-сонли қарори талабларидан келиб чиқиб, туман депутатлари рухсати олинмаган. Бу ҳам ўзига яраша қонун бузилиши ҳисобланади.\nУшбу ер газетада тендерга қўйилган. Тендер ўтказишда ҳам қонун бузилиш ҳолатлари мавжуд. Газетада иккинчи лойиҳада ер майдони қўйилган. Лекин, тендер танлови ўтказиладиган кун, ер контури аниқ кўрсатилмаган. Амалдаги қонун талабларига кўра эса булар кўрсатилиши лозим эди.\nРежалар бажарилмагани бўйича ҳолат ўрганилганда, ғалла режасини 100 фоиздан ортиқ бажаргани аниқланган. Фермер пахта режасини ҳам доим юқори даражада бажариб келган, бироқ фақат ўтган йили 84 фоизга бажарган. Вазиятни ўрганиш мақсадида агрономларни жалб қилдик. Маълум бўлдики, минерал ўғитлар ўз вақтида етказиб берилмаган. 2018 йил 7 августда, икки ой кечикиб етказилган. Бунинг оқибатида фермер режани бажара олмаган.\nАдлия бўлими томонидан туман прокурорига ҳокимнинг қарорини бекор қилиш учун протест киритиш бўйича таклиф берганмиз. Бироқ бу таклифимизга жавоб олмаганимиз учун маъмурий судга Жалақудуқ туман ҳокимининг қарори ҳақиқий эмас, деб топиш учун ариза киритдик. Бундай тартибда қонун бузилишлар кўп маротаба бўлиб туради. Бироқ, адлия бўлимида бундай ваколат бўлмагани сабабли таъсир чораси қўллай олмаяпмиз. Мисол учун, маҳаллий ўзини-ўзи бошқариш органлари фаолиятида қонунбузилиш ишлари аниқланди. Улар кўп марталаб вазифасига кирмайдиган ишларга жалб қилинган. Бу масала бўйича тақдимномалар киритилди. Лекин, ҳеч қандай натижа йўқ», дейди адлия бўлими раҳбари Бегзод Шукуров.\nЖалақудуқда шундай гаплар. Фермер меҳнат қилса, бор-будини сарфлаб ерга уруғ қадаса-ю, ҳоким кайфиятига қараб ерни бировга бериб юбораверадими? Хат-ҳужжатлар қилиш ўзининг қўлида дегани хоҳлаган қарорини ҳали топширилмаган, эгаси бор ерга ҳам чиқаравериш мумкин, деганими? «Ўзагрокимёҳимоя»га минерал ўғитларни ўз вақтида етказиб бермагани учун жавобгарлик назарда тутилмайдими? Бу ташкилот наҳот шунчалар масъулиятсизлик билан ишласа?\nШу ва шундай саволлар бошимизда айланаётган пайтда Германия канцлери Отто фон Бисмаркнинг бир гапи ёдимизга тушди: «Ёмон қонунлар чиқарилган бўлса ҳам, яхши амалдорлар бўлса мамлакат тўғри бошқарилиши мумкин. Аммо, амалдор ёмон бўлса, мукаммал қонунлар ҳам ёрдам беролмайди».\n«Яна ўша сиёсат давом этмоқда» — Шароф Рашидов туманида лалми ерларда ғалла эккан фермерлар нимадан норози?


Смартфон эгалари ишонувчи 10 та “ҳақиқат” - Yoshlar.com\nСмартфон эгалари ишонувчи 10 та “ҳақиқат”\nСиз ҳануз гаджетларингизни тўлиқ қувватсизлантириб, кейин зарядлашга қўясизми? Бу нафақат бефойда, балки зарарлидир. Агарда сиз очилган дастурларни смартфон янада тезроқ ишлаб қолади, деган мақсадда ёпиб чиқсангиз, ёдда тутинг: сиз фақат зиён иш қиласиз.\nШундай қилиб, биз бу мақолада энг кенг тарқалган замонавий смартфонлар ҳақидаги чўпчакларни тақдим этамиз.\n1. Зарядлашдан олдин батареяни тўлиқ қувватсизлантириш керак\nБу темир-никелли ва никель-металлдридли аккумуляторлар даврида долзарб эди. Уларни сотиб олгач, аввалига тўлиқ зарядлаш талаб қилинар эди. Акс ҳолда, уларда телефон ишлаётган маҳал сиғимни камайтирувчи кимёвий ўзгаришлар пайдо бўларди.\nЗамонавий литий-ионли аккумуляторларда «хотира» эффекти йўқ. Бундан ташқари, литий-ионли аккумуляторларни тез-тез зарядлаш ва қувватнинг бутунлай тугаб қолишига йўл қўймаслик керак. Шундагина улар тез ва кўпроқ ишлайди. Литий-ионли батареяларни 50 фоиздан туширмаган ҳолда қувватлаб юриш мақсадга мувофиқдир.\n2. Ҳозир антивирусларни смартфонларга ҳам қўйса бўлади\nAndroid тизими асосида Linux ядроси бўлиб, у кириш ҳуқуқини назорат қилишга ва уни тўғри ишлашига жавоб беради. У «қумдон» (sandbox) деб аталади: ҳар бир дастурнинг ўз идентификатори ҳамда хотира каталоги мавжуд. Шу сабабли ундаги маълумотлар бошқа дастурларда ҳимояланган бўлади. Бу тизим ҳар бир дастурнинг маълумотларини ҳужумлардан сақлашга ёрдам беради. Android-қурилмага ўрнатилган ҳар қандай дастурнинг ўз «қумдон»и бор бўлиб, агар вирус тушиб қолса, у фақат SD картадаги маълумотларга кира олади.\nШундай экан, антивирусларни ўрнатишнинг кераги йўқ. Муаммолардан халос бўлишнинг энг осон йўли — бегона иловаларни кўчириб олиш керак эмас, энг яхшиси Google Play ўзидан дастурларини юклаган маъқул. Дастурларни саралаш чоғида Google кўп ҳолларда зиён келтирувчи дастурий таъминотларни рад этади. Шунинг учун вирусларга дуч келиш хавфи камроқдир.\n3. Вазифалар менежеридаги ёпиқ дастурлар смартфоннинг ишлаш тезлигини оширади\nУзоқ йиллар давомида очилган дастурларни ёпиб қўйиш аккумулятор қувватини сақлаб қолишга ва тез ҳаракатланувчи тизимни таъминлаб беришга ёрдам беради, деган фикрлар юради. Катта смартфон ёки планшети бор инсонлар эса Task Killers — дастурларни автоматик тарзда беркитувчи хизматдан фойдаланишади. Аслида бу «ёрдамчи» хизмат нафақат «вақт ўғирлайди», балки мутлақо фойдасиз ҳамдир: ёпиқ дастурлар смартфонлар тезлигига ҳеч қандай таъсир кўрсатмайди. Гап шундаки, Android'да «ёпиқ» дастурлар смартфон зарядини истеъмол қилмайди ва уларни қайтадан тезроқ ишга тушириш учун телефон хотирасида қолади.\nЮқоридаги фикрлар Apple қурилмаларига ҳам тегишли. iOS мустақил тарзда дастурларни ёпа олади. Кўп вазифали панеллар ойнаси — бу шунчаки сўнгги бора фойдаланилган дастурлар скриншотидир.\nБироқ кичик истиснолар ҳам мавжуд. Масалан, Facebook мижози бўлган смартфонда ҳаттоки, фон режимида ҳам батарея ҳажми камайиб боради. Бундай фаол дастурларни қўлга олиш ва созламалар менюси орқали ресурслардан фойдаланиш имкониятини чеклаш зарур.\n4. Процессорда ядро қанча кўп бўлса, смартфон шунча кўп ишлайди\nКатта ҳажмдаги ядро, юқори тактли частота, экраннинг кенглиги ва камерадаги туганмас мегапикселлар — бари фойдаланувчи кўзини қувонтиради. Бироқ амалиётда бу акс таъсир кўрсатиши мумкин.\nШунингдек, ядроларнинг катта ҳажмда бўлиши юқори ишлаб чиқаришни белгилаб бермайди. Масалан, замонавий Apple гаджетлари бор-йўғи икки ядродан иборат, лекин электрон бозорда улар доим рейтингнинг юқори чўққиларини забт этиб келмоқда.\n5. Қанча мегапикселлар кўп бўлса, камера шунча сифатли суратга олади\nҲозирда мегапикселлар камера сифатини баҳолашда асосий мезон саналади. Маркетологлар фикрича: улар қанча кўп бўлса — камера шу қадар яхши ва мўъжизакор суратга олади. Аслида эса мегапикселлар қиймати бор-йўғи катталикка, яъни сурат ҳажмига эътибор қаратади. Суратларнинг сифатли бўлишига мегапикселларнинг ҳажми таъсир кўрсатиши мумкин — улар қанча катта бўлса, ёруғлик шунча кенг жойга тушади ва кам хираликлар кузатилади.\nАста-секинлик билан реклама компаниялари мегапикселларни унутиб, асосий урғуни объектив диафрагмаси ва пиксел ҳажмига беришни лозим топмоқда. Galaxy S6 билан қиёслаганда, Samsung Galaxy S7 матрица имконияти 16дан 12 мегапикселга қисқарган. Бироқ суратлар сифати янада яхшиланган.\n6. Агарда «Парвоз» режими ёқилса ёки SIM-карта олиб қўйилса, махсус хизматдагилар сизни назорат қила олмайди\nМутахассислар узоқ масофадан ҳам ўчирилган қурилмани текшира олишади. Ўчиқ бўлиб кўринган смартфон аслида энг кам энергия истеъмоли режимида бўлиши ва алоқани ўрганиб бориши мумкин. Мазкур муаммонинг сўнгги ечими гаджетни ўзингиз билан олиб юрмаслик ёки ундаги батареяни олиб ташлаш бўлади.\n7. Тез зарядлаш батарейка учун зарарли\nКўп йиллар аввал аккумуляторларни тез қувватлаш унинг сиғимини камайтириб, иш фаолиятини қисқартиришга олиб келади, деб ҳисоблашган. 2014 йил охирида SLAC National Acceleration Laboratory тадқиқот маркази олимлари томонидан ўтказилган тажриба эса тез ёки одатий зарядлашдан қатъи назар аккумулятор электродлари энергияни кетма-кет ва тўғри тақсимлашини аниқлашди. Демак бу ҳам шунчаки қуруқ гап экан.\n8. Ёниқ қолган Bluetooth модули кўп қувватни сарфлаб юборади\nНазарий жиҳатдан, агарда алоқа модуллари ишлаётган бўлса — улар энергияни истеъмол қилади. Кўплаб замонавий смартфонлар Low Energy протоколи ва Bluetooth 4.0 стандартидан фойдаланади. Бу технология катта тезлик билан қувват кетишини камайтиради. Агарда қувватни тежашни истасангиз, «кўк тиш»ни ўз ҳолига қўйиб, яхшиси экран ёруғлигини пасайтиринг.\n9. Дисплейда пиксел нуқталари кўп бўлса, сифат ҳам яхши бўлади\nДисплейдаги пикселлар зичлигини ошириш ҳеч қандай визуаль эффект бермайди ва сифатни ҳам яхшиламайди. Сотувчилар урфдан қолаётган 4К экранли гаджетларни сотишни исташмаса-да, катта пикселлилар сифатни таъминлаб бера олмайди.\nПикселларнинг юқори зичлигидаги дисплей график процессорига бўлаган талабни янада оширади, яъни бу смартфон қувватини кўп сарфланишига олиб келади.\n10. Оператив хотира қанча кўп бўлса, тизим ҳам шунча тез ишлайди\nАввалари смартфонларнинг кўпчилиги икки-уч гигабайтлар билан чекланар эди, ҳозирда эса тўрт гигабайтли версиялар ҳам пайдо бўлмоқда. Шунингдек, 6 ГБли девайслар яратилиши ҳақида ҳам миш-мишлар тарқалган.\nИкки, уч ёки ундан кўп оператив хотира? Шундай савол берилганида, кўпчилик «қанча кўп бўлса, шунча яхши, дейиши аниқ. Бироқ биринчидан, оператив хотира секин ишлашни бошлайди, иккинчидан қурилманинг тезлиги оператив хотирадаги ортиқча жойга эмас, балки дастурий қисмни оптимизация қилишга боғлиқ. Учинчидан, почта, плеер, ижтимоий тармоқ каби оддий вазифалар учун 2 ГБдан ортиқ «оперативкалар» талаб этилмайди.\nАгарда сиз чинакам ўйинлар ва гаджет ишқибози бўлсангиз, катта ҳажмли хотирага эга смартфон сотиб олсангиз арзийди.


Апрелдан бошлаб халқаро карталардан нақд валюта берилиши режалаштирилмоқда | NORMA.UZ\nАпрелдан бошлаб халқаро карталардан нақд валюта берилиши режалаштирилмоқда\nҚҲТБТ порталида Вазирлар Маҳкамасининг «Банк хизматларидан кенгроқ фойдаланишга доир қўшимча чора-тадбирлар тўғрисида»ги қарори лойиҳаси жойлаштирилган. Унинг жамоат муҳокамаси март ойининг охиригача давом этади.\nЛойиҳа банк секторида йил охиригача амалга оширилиши зарур бўлган топшириқлар мажмуидан иборат.\nМижозлар билан ўзаро муносабатларда\nХусусан, тижорат банклари мижозларга бевосита хизмат кўрсатиш зонасига тўсиқсиз киришни таъминлашлари керак. Дастлабки рухсатномаларни бериш ва ташрифчиларнинг шахсини тасдиқловчи ҳужжатларни тақдим этиши амалиётини бекор қилиш режалаштирилмоқда. Бундан ташқари, илк бор қабул қилувчи маъмурлар кўрсатилаётган банк хизматлари ҳақида мижозларга олдиндан маслаҳат берадилар.\nБанк хизматлари истеъмолчилари билан ўзаро муносабатларда тижорат банкларининг фаолиятига қўйиладиган минимал талаблар тўғрисида алоҳида низом ишлаб чиқиш таклиф этилмоқда.\nБанкларга кредит (микрозаём) бериш ёки уни беришни рад этиш тўғрисида қарор қабул қилиш ва хабардор қилиш тартибига доир босқичма-босқич таомилни кўрсатиб, кредит буюртманомаларини рўйхатдан ўтказиш ва кўриб чиқишнинг ошкора тизимини жорий этиш мажбурияти қўйилади. Бунда банк филиалларига бош банк билан қўшимча келишмай туриб кредит бериш тўғрисида мустақил қарорлар қабул қилиш ҳуқуқини бериш таклиф этилди.\nАна шу йўналишда кредит ташкилотларининг қуйидагиларни амалга оширишини тақиқлаш режалаштирилмоқда:\nломбардлар тузган микрозаём шартномалари, шунингдек кредит шартномалари бўйича йиллик қарз миқдорининг ярмидан ошадиган суммада фоизлар ҳисоблаш, воситачилик ҳақи ва неустойка ундириш, бошқа жавобгарлик чораларини қўллаш;\nкредит буюртманомаларини кўриб чиққанлик, ссуда счётларига хизмат кўрсатганлик, кредитлар берганлик учун тўловлар, шунингдек жисмоний шахслар ва кичик тадбиркорлик субъектлари кредитларни (микрозаёмларни) муддатидан олдин сўндирганлиги учун неустойка ундириш.\nТижорат банклари ўзлариникини яратишлари учун кредит бюросида скоринг моделини жорий этиш таклиф этилмоқда. Ушбу моделлар эҳтимолий қарз олувчининг кредит пулини тўлаш қобилиятини тезроқ баҳолаш ҳамда жисмоний шахслар ва кичик бизнесга кредитлар (микрозаёмлар) бериш муддатини қисқартириш имконини беради.\nХорижий валюта муомаласи соҳасида\nТахминан апрель ойида Ўзбекистонда халқаро тўлов карталаридан нақд хорижий валютани белгиланган лимитлар доирасида ечиб олиш мумкин бўлади.\nУшбу муддатга келиб хорижий валютанинг олди-сотди операциялари бажарилишини ва халқаро тўлов карталаридаги маблағлар хорижий ёки миллий валютадаги муддатли омонатларга ўтказилишини таъминловчи жисмоний шахсларнинг счётларини масофадан бошқариш тизими жорий этилиши керак.\nЭслатиб ўтамиз, илгари Марказий банк жорий йил режалари орасида буни ҳам тилга олган эди.\nБундан ташқари, ноябрь ойига келиб автоматлаштирилган валюта айирбошлаш шохобчаларини ташкил этиш режалаштирилмоқда. Улар куну тун, айниқса сайёҳлар кўп ташриф буюрадиган жойларда ишлайди.\nШуни ҳам қайд этиш лозимки, йил охиригача қўшимча равишда 1045 та банкомат ўрнатиш режалаштирилмоқда. Бунинг учун банклар ва процессинг ташкилотларига асбоб-ускуналар, бутловчи буюмлар, бошқа материаллар ва дастурий таъминот олиб кириш бўйича божхона имтиёзлари берилади.


Экоқўмита Ангрендаги айиқ воқеаси бўйича маълумот берди\nБир неча кун олдин ижтимоий тармоқларда Ангрен шаҳрининг Гурум маҳалласида тоғдан келиб қолган айиқ отиб ўлдирилгани ҳақида хабар тарқалган эди. Экология ва атроф-муҳитни муҳофаза қилиш давлат қўмитаси бу маълумотни рад этиб, интернетда тарқалган расм Россияда олинганини билдирди.\n«Ушбу суратнинг Ангрендаги айиқ воқеасига умуман алоқаси йўқ», – дея таъкидланган қўмита ахборотида.\nЭкологларга кўра, Гурум маҳалласига келиб қолган айиқ соғ-омон ва у жамоатчилик назоратида бироз вақт ушлаб турилган. 3 ноябрь куни қўмита мутахассислари, ИИВ ходимлари ва масъул идоралар вакиллари томонидан айиқни тоғга қўйиб юбориш чоралари кўрилган.\n«Давлат экология қўмитаси ҳамда Тошкент ҳайвонот боғи ходимларидан иборат гуруҳ аъзолари томонидан айиққа тиббий ёрдам билан боғлиқ тезкор муолажалар кўрсатилиб, ёввойи табиат бағрига қўйиб юборилган», – дейилади хабарда.


ЎзА - Қадимий спорт тури бўлган бел олиш курашнинг бизгача етиб келган амаллари ҳақида нималарни биласиз?\nҚадимий спорт тури бўлган бел олиш курашнинг бизгача етиб келган амаллари ҳақида нималарни биласиз?\nАмал – ҳаракат давомида бирон-бир натижанинг кўриниши амал дейилади. Аникроқ қилиб айтганда, бирон-бир ҳаракат натижасида рақиб чўккалатилса, ўтқазиб қўйилса, бир елкага ёки икки елкага йикитилса, буларнинг барчасини амал дейиш мумкин.\nТўн (чопон) – курашчининг уст кийими. Унинг узунлиги тиззагача, қора, кўк, қулранг, ола ва бошқа рангларда бўлади.


Туркиянинг Суриядаги уруши нечоғли аҳамиятли? - BBC News O'zbek\nТуркиянинг Суриядаги уруши нечоғли аҳамиятли?\nСурия шимолидаги ҳужумларда Туркия танклари ҳам қатнашмоқда\nКимда-ким Исломий Давлатнинг мағлубиятга учратилиши Суриядаги инқирознинг тугаши ёки юмшашига олиб келади, деб ўйласа хато қилган бўлади.\nИнқироз ҳали-бери тугамаслигини англаш учун Сурия шимолий вилояти бўлмиш Афринда давом этаётган Туркия ҳарбий ҳаракатларига назар ташлаш кифоя. Туркия икки давлат ўртасидаги мавжуд буффер зонани Сурия томон кенгайтирмоқчи ва курд жангчиларини ўз ҳудудидан нарига ҳайдаш ниятида.\nРасмий Анқара курд жангчиларини ўз ҳудудидаги курд айирмачиларининг иттифоқдошлари сифатида кўради. Ҳақиқатан, Туркиянинг Суриядаги инқирозга нисбатан ўтган йиллар ичида бир неча бор ўзгаришга учраган бўлсада, Курд мухторияти ғоясига кескин қарши чиқиш сиёсатида собит туриб келмоқда.\nТуркия: "Фрот Қалқони" амалиёти тугатилди\nТурклар ўз мамлакатининг жанубий чегараси теграларида мухтор Курд ҳудудининг пайдо бўлишини ҳеч қачон ҳазм қила олмаслиги турган гап. Шу сабабли ҳам Туркия ҳозирги ҳарбий ҳаракатлар орқали ўзи учун «хавф» ҳисоблайдиган курдларни Сурия ичкарисига ҳайдашга интилмоқда.\nЛекин Туркиянинг ушбу мақсади амалга ошиши учун қанча ҳарбий қудрат зарур ва Сурия шимолидаги мазкур ихтилоф яна қанча муддатга чўзилиши мумкин?\nКурд жангчилари узоқ вақтдан буён америкаликлар томонидан қўлланиб келадилар ва, ишончни оқлаган ҳолда, Исломий Давлатга қарши курашда расмий Вашингтоннинг энг салоҳиятли иттифоқдоши эканликларини намоён қила олдилар.\nИШИД мағлуб этилгандан сўнг, курдлар Сурия шимолидаги салмоқли ҳудуд устидан назоратни қўлга олиш уддасидан чиқдилар.\nВашингтонга кўра, Туркия интервенцияси Суриядаги инқирозни янада чигаллаштиради.\nАҚШ ҳарбийлари сўзчиси Сурия шимолидаги хавфисизликни таъминлаш мақсадида Курд чегара қўшинларини ташкил қилиш борасидаги маърузаси ортидан Анқара зудлик билан ҳарбий ҳаракатларни бошлаб юборган эди.\nАмерикаликлар курд чегара қўшинлари ташкил қилиш ғоясини шунчаки мавжуд келишувларнинг давоми сифатида кўрсатиб, мазкур мавзу аҳамиятини пасайтиришга уринаётган бир пайтда ҳарбий қўмодонлар ва Трамп маъмуриятининг фикри бир жойдан чиқмаяпти.\nImage caption Турк танки чегарадаги Рейханли туманида жойлашган ҳарбий базага келди\nҲарбийлар Американинг курдлар билан иттифоқчилигини янада қўллаб-қувватлаш тарафдори бўлса, ҳукумат расмийлари Туркияга нисбатан босимни кучайтиришга даъват қилган ҳолда курдлардан аста-секин узоқлашишга интилмоқдалар.\nҲозирда Вашингтон учун жуда мураккаб вазият юзага келиб қолган: унинг НАТО аъзоси бўлмиш иттифоқдоши, яъни Туркия Суриядаги бошқа бир иттифоқдош - курдларга қарши шиддатли жанглар олиб бормоқда. Вазият бунданда жиддий тус олиши мумкин.\nМободо, Туркия ҳарбий интервенцияси шарққа қараб - Манбиж шаҳри томон ҳаракатлангудек бўлса, жанглар АҚШ ҳарбий мутахассислари ва махсус кучлари жойлашган ҳудудларга қадар етиб бориши мумкин.\nАмерикаликлар учун курдлар ривожланиб бораётган Сурия бўйича стратегиядаги муҳим иштирокчи сифатида аҳамиятини йўқотмай бормоқда.\nҲарбий нуқтайи-назар билан қаралганда ИШИД деярли мағлуб этилган бўлсада, Вашингтоннинг эндиги диққати минтақада Эрон таъсир доираси ортиб кетиш эҳтимолига қаратилган. Эрон Ассад ҳукуматини қўллаш орқали Исломий Давлатни парчаланишидан манфаат кўра олган саноқли кучлардан бири ҳисобланади.\nАҚШ Ассад ҳукуматини босим остида тутиб турган ҳолда Суриянинг муҳим қисмларида ўз таъсирини кенгайтириш ва, шунингдек, Россиянинг мамлакатдаги имкониятларини чеклаш истагида.\nУшбу мақсадларни амалга ошириш йўлида АҚШга ишончли иттифоқчилар зарур. Масалан, курдлар каби.\nImage caption Курдлар бошчилик қиладиган Сурия демократик кучлари иттифоқи ИШИД эгаллаб олган Раққани озод қилган\nСурия шимолида бошланган янги инқироз АҚШнинг мамлакатда барқарорликни қайта тиклаш учун фақат Исломий Давлатни енгишнинг ўзи кифоя, деган тор доирадаги сиёсатининг ўзи етарли эмаслигини кўрсатмоқда.\nСуриянинг аксарият ҳудудлари олдингидек даҳшатли жанг майдонларига айланиш хавфи остида қолаётгани ҳақиқат. Мамлакатнинг катта қисми номига Ассад ҳукумати назорати остида бўлса ҳам, улар, аслида, ярим мухтор ҳарбий гуруҳлар қўлидадир.\nКурд қаршилик ҳаракати\nСурияда билвосита Эрон таъсирида бўлган кучлар сони ҳам етарлича. Ал-Қоида билан у ёки бу йўллар орқали алоқада бўлган гуруҳлар салмоқли ҳудудларни назорат қилади. Бундай вазиятда мунтазам барқарорликдан умидвор бўлиш бефойда. Мамлакат яна бир бор исломий экстремизмнинг бош кўтаришига саҳна бўлиши эҳтимоли юқори.\nВашингтоннинг Суриядаги Эрон таъсирига нисбатан янгича қараши икки ўртадаги тарангликни юмшатмаслиги ҳам бор гап.\nТуркиянинг Сурия шимолидаги ҳарбий ҳаракатлари эса расмий Анқаранинг ўзи учун улкан хавфни келтириб чиқариши мумкин. Туркия ҳарбий ҳаракатларнинг барқарорлигини тутиб туришга интилаётган бўлсада, шиддатли курд қаршилиги ва ноқулай об-ҳаво билан юз келишга мажбур бўлмоқда.\nImage caption Жангларда ўнлаб курд жангчилари ва тинч аҳоли ҳалок бўлмоқда\nҲарбий интервенция бир қанча парадоксларни келтириб чиқаришга ҳам улгурди.\nБир неча йил муқаддам Суриядан ўз ҳудудига бостириб кирганлигини иддао қилган ҳолда рус ҳарбий учоғини уриб туширган Туркия яқинда Москва билан келишув имзолаб, Сурия шимолида ҳарбий ҳаво кучларидан фойдаланиш имконига эга бўлди.\nБундан ташқари АҚШда жойлашган Урушларни Ўрганиш Институти (Institute for the Study of War)нинг таҳмин қилишича, Сурия ҳукумати Африндаги жангчиларга кўмак бериш учун йўлга отланган курд ёрдамчи кучларини ўз назорати остидаги ҳудудлардан ўтишига қаршилик қилмаган. Институтнинг бошқа бир кузатувига кўра, ўтган ойнинг сўнгги кунларида Сурия ҳукуматига тарафдор кучлар мухолифат назорати остидаги ҳудуд орқали Алеппонинг жанубий-ғарби томон ҳаракатланаётган улкан турк зирҳли техникалар карвонини ўққа тутиб, тўхтатиб қолган.\nМазкур карвоннинг мақсади Сурия ҳукумати кучларининг ҳарбий ҳаракатлар давом этаётган шимолий ҳудудларга аралашуви олдини оладиган блокпост ташкил қилиш бўлган бўлиши мумкин.\nРасмий Дамашқ шимолдаги Туркия ҳарбий ҳаракатларини ўз суверенитетига таҳдид деб баҳолайди. Анқара эса ўзи билан жангга киришган курдларнинг Ассад ҳукуматидан ҳеч қандай кўмак ололмаслигини таъминлашга интилади.\nТашқи ўйинчилар манфаатлари бирламчи аҳамият касб этган Сурия ҳудудларида янгидан-янги уруш ўчоқлари юзага келмоқда. Сурия шимолида бўлаётган воқеалар юзасидан ташвишланиш учун Туркия қатор сабабларга эга ва у юзлашаётган хавфлар ҳам сиёсий ҳам ҳарбий аҳамият касб этади.\nШу вақтга қадар Туркиянинг Сурия бўйича сиёсати бўзчининг мокисидек уёқдан-буёққа бориб қайтмоқда.\nImage caption Туркия Президенти Ражаб Тойиб Эрдўғон\nТуркиянинг Ассад ҳукуматига нисбатан қаршилиги расмий Анқара Москва ва Теҳрон билан Сурия келажагини шакллантириш борасида тил топиша олгандан кейин бироз юмшаган эди.\nБироқ ушбу дипломатик муваффақият ҳаётга татбиқ қилина олинмади. Россия мезбонлигида Сочида бўлиб ўтган конференция натижалари кенгроқ миқёсдаги Женева учрашувлари каби деярли аҳамиятсиз натижалар билан якунланди.\nКўлами тобора ортиб бораётган Туркиянинг ҳарбий ҳаракатлари унинг Россия, Сурия ва Эрон билан муносабатларига таъсир ўтказмай қолмайди. Шунингдек, Туркиянинг Вашингтон ва НАТО давлатлари билан алоқалари ҳам ўзгаришга учраши кутилмоқда.\nТуркия ҳарбий ҳаракатлар ёрдамида ўз сиёсий мустақиллиги ва Ғарбдан узоқлашаётганлигига урғу бериш орқали иттифоқдош давлатлар билан муносабатларини савол остига қўймоқда.


Amnesty International: Қирғизистонда қизлар ҳуқуқи муҳофазаси яхшиланмоқда\nХалқаро нодавлат ташкилот Қирғизистонда вояга етмаганлар билан никоҳ қилишни ман қилувчи қонун лойиҳасининг қабул қилинишини олқишлади. Ташкилот сайтида чоп этилган мақолада айтилишича, Қирғизистонда қизлар ҳуқуқларини таъминлаш борасида олға силжиш бор.\nҚирғизистон парламенти 5 октябрда ўсмир қизларни эрта ёшдан мажбурлаб турмушга беришдан ҳимоя қилувчи қонун лойиҳасини қабул қилган. Ташкилотга кўра, бу қонун лойиҳасини тайёрлашга Қирғизистонда аёллар ҳуқуқларини ҳимоя қилиш харакати аъзолари сезиларли ҳисса қўшишган.\nҚонун президент имзолаган дақиқадан бошлаб кучга киради. Унга кўра, 18 ёшга тўлмаганларнинг никоҳини уюштирганлар беш йилгача озодликдан маҳрум этилиши мумкин. Қонун диний ходимларга ҳам, келин ва куёвнинг ота-онасига ҳам баробар тегишли.\nAmnesty International га кўра, балоғатга етмаганларнинг турмуш қуришлари Қирғизистондаги жиддий муаммолардан бири. Ҳисоб-китобларга қараганда, мамлакатда 15% қизлар 18 ёшга кирмасдан, 1% эса 15 дан олдин турмушга чиқадилар. Тадқиқот натижаларига кўра, 35 ЕвроОсий мамлакатлари орасида Қирғизистон эрта турмуш қуриш бобида бешинчи ўринни эгаллайди.


Самвел Бабаян: “Сафардаги йирик ғалабага қарамай, эртанги ўйин осон кечмайди”\n16:10 / 23.03.2016\nЖаҳон чемпионати-2018 иккиничи саралаш босқичи доирасидаги Ўзбекистон – Филиппин учрашуви олдидан матбуот анжумани ўтказилди. Унинг иккинчи қисмида Ўзбекистон миллий терма жамоаси бош мураббийи Самвел Бабаян иштирок этиб, ўйин олдидан фикрлари билан ўртоқлашди.\n“Эртанги рақибмизга ҳурмат билан қараймиз. Кучли мутахассисга эга бўлган яхши жамоага қарши ўйнаймиз. Эртага тартибли ҳаракат қилиб, ўз ўйинимизни намойиш этишимиз ва мухлисларни хурсанд қилишга интиламиз.\nЎйинга барча футболчиларимиз тайёр. Сардор Мирзаев мавсумни яхши бошлади. Чемпионлар Лигаси, Олий Лига ўйинларида голлар урди ва шу сабабли ҳам кенгайтирилган таркибдан ўрин олганди. Бироқ ҳужумкор футболчиларимиз гуруҳи кенг ва танлов имконияти катта. Шу сабабли ҳам 23 футболчидан иборат таркибга кирмай қолди. Бироқ у терма жамоага номзод футболчи бўлиб қолаверади ва уни доим кузатиб борамиз.\nМанилада 5:1 ҳисобида ғалаба қозонганимизга қарамай, эртага ўйин осон кечади деб ўйламайман. Аввалги ўйинимизда йирик ҳисобда ғалаба қозонганимиздан кейин улар Шимолий Корея билан дуранг натижа қайд этди. Рақиб ўзини яққол аутсайдер деб атаётган бўлса-да, аслида ундай эмас.\nЖамоанинг асосий таркиби бўйича 90 фоизга тўхтамга келиб олдик. Яна бир машғулотимиз бор ва ундан кейин якуний қарор қабул қиламиз", — дейди Самвел Бабаян.


Медведев: Эрон ядровий қурол ишлаб чиқаришга яқинлашди\n19 октябр 2021, Тошкент вақти: 23:36\nРоссия президенти Дмитрий Медведевга кўра, Эрон ўз ядровий қуролини ишлаб чиқаришга яқин турибди.\nРоссия президентининг ушбу баёноти бугун Москвада хорижий давлат элчилари билан ўтказилган учрашув чоғида янгради. Яқинда расмий Москва БМТ Хавфсизлик кенгашида ўз ядровий дастуридан воз кечишни истамаётган Эронга нисбатан жорий қилинган жазо чораларини қўллаб-қувватлаган эди. Эндиликда Россия раҳбарияти илк бор Эронни ядровий қуролга эгалик қилишга уринаётганини расман тан олди.\nАҚШ ва Ғарб давлатлари Теҳронни ўз дастури ёрдамида ядровий қуролга эгалик қилишга уринаётганликда айблаб келмоқда. Эрон томони эса ўз дастури тинчлик мақсадлари учун йўналтирилганини таъкидламоқда.


Шпион билан бўлган можарони Россия элчиси изоҳлади\n2 Aprel 18:51 Жаҳон\nИТАЛИЯ Разов РОССИЯ РФ ШПИОН ЭЛЧИ\nРоссиянинг Италиядаги элчиси Сергей Разов маҳаллий каналга берган интервюсида, ҳарбий атташе ҳодимларининг ўз ватанига қайтиши ҳақидаги маълумот ишончли эканлигини айтди. Шунингдек, у бу мамлакатлар ўртасидаги муносабатларга ҳеч қандай таъсир кўрсатмаслигига умид билдирди.\n«Бу воқеа, афсуски, Италия томонининг ҳарбий аттаşенинг икки ҳодимини персона нон-грата деб эълон қилиш тўғрисидаги қарорида бўлгани каби, жуда афсусланмоқда. Улар аллақачон уйларига кетишди. Биз кутмоқдамиз ва мен буни Италия ташқи ишлар вазирлиги раҳбарияти билан учрашувда таъкидладим Вазирлик, ушбу ҳодиса мамлакатларимиз ўртасидаги конструктив муносабатларга умуман салбий таъсир кўрсатмайди. Биз кенгроқ қарашимиз керак. Ушбу муносабатлар кўп қиррали ва ҳеч қандай тарзда алоҳида нохуш эпизодларга айланиб бўлмайди», — деди дипломат жосусни изоҳлар экан. Италиядаги жанжал.\nЭслатиб ўтамиз! Италияда махфий ҳужжатлар фотосуратларини Россия махсус хизматига ўтказган жосус ҳибсга олинди.\nУнинг таъкидлашича, Италия Россиянинг Европадаги афзал шериги ҳисобланади. «Бундай муносабатлар ўнлаб йиллар давомида ривожланиб келмоқда. Шу билан бирга, Италия НАТО ва Европа Иттифоқининг аъзоси бўлиб, у ерда сиз биласиз, блок бирдамлиги ва тартиб-интизом қоидалари амал қилади. Биз бу кўрсаткичга шубҳа қилмаймиз. Шу билан бирга, Италия анъанавий равишда барқарор каналларни қўллаб-қувватлашни қўллаб-қувватлайди. Россия билан замонавий чақириқлар ва таҳдидларга қарши биргаликда жавоб топиш манфаатлари йулидаги мулоқот биз ҳозирги ҳукумат сиёсатида айнан шундай ёндашувнинг давомийлигига ишонамиз. сизнинг мамлакатингиз», — деди Разов.\nСешанба куни кечқурун махсус бўлинма карабинерлари махфий ҳужжатларни пул мукофоти эвазига топшириш пайтида Россия элчихонаси ҳарбий аттасеси ходими билан бирга Италия Мудофаа вазирлиги Бош штабининг италиялик зобитини ҳибсга олишди. Чоршанба куни, воқеа ҳақида маълум бўлганда, Италия Ташқи ишлар вазирлиги Россия элчисини таклиф қилди ва Россиянинг Римдаги элчихонасининг икки ходимини ҳайдаб чиқариш тўғрисида қарор қабул қилди. Атташе ҳодимии ва унинг бошлиғи, ҳарбий атташе, пайшанба куни мамлакатни тарк этишди. Италиялик жосуслик ва махфий маълумотларни узатишда айбланиб ҳибсда. Агар у айбдор деб топилса, у 20 йилгача озодликдан маҳрум қилиниши мумкин.\nТрамп теледебатни сайловчилар билан учрашув билан алмаштирди


💊Komplivit kalsiy D3 tabletkalari N100 Toshkent aptekalarida narxlari, dori haqida malumot, qollanishi va analoglari Apteka.uz saytida\nNarxi 46 400 so'mdan / 100 tab. Dorixonalardan izlash\nO'zbekiston Sog'liqni Saqlash Vazirligi tomonidan 22.06.2018 da DV/X 04541/06/18 registratsion raqami bilan ro'yxatdan o'tgan\nNarxi 46 400 so'mdan / 100 tab. Dorixonalardan izlash Toshkentning 119 ta dorixonasida topildi\nКальций (кальций карбонати кўринишида – 1,250 г) - 500 мг\nКолекальциферол (Д3 витамини) - 0,005 мг (200 ХБ)\nқуйидагилар: колекальциферол, d,I – альфа-токоферол, ўртазанжирли триглицеридлар, сахароза, акация камеди, жўхори крахмали, кальций фосфати (Е 341), сув сақловчи гранулят кўринишида.\nЁрдамчи моддалар: лактоза (сут қанди), повидон (қуйи молекуляр поливинилпирролидон), картошка крахмали, натрий кроскармеллоза (вивасол), лимон кислотаси, аспартам, магний стеарати, апельсин хушбўйи (кукунли).\nЧайналадиган таблеткалар [апельсинли].\n30, 60, 90, 100 ёки 120 таблеткадан полимер банкаларда. Банкалар бураладиган қопқоқ билан беркитилади. Термокиришувчи ҳимоя қалпоқча билан ўралган ҳар бир банка қўллаш йўриқномаси билан бирга картон қутига жойланади. Ёки 60, 90, 100 ёки 120 таблеткали, қўллаш бўйича йўриқномасининг тўлиқ матнини сақловчи кўп саҳифали этикеткаси билан, термокиришувчи ҳимоя қалпоқча билан ўралган банкалар транспорт тарасига жойланади.\nТаъсири унинг таркибига кирувчи компонентларга боғлиқ бўлган мажмуавий препарат. Кальций ва фосфатлар алмашинувини бошқаради, суяк тўқимасининг резорбциясини пасайтиради ва зичлигини оширади, организмда кальций ва Д3 витаминининг етишмовчилигини тўлдиради, ичакда кальцийни сўрилишини ва буйракларда фосфатларнинг реабсорбциясини (қайта сўрилишини) кучайтиради, суякларнинг минерализациясига ёрдам беради.\nКальций – суяк тўқимасини шаклланишида, қон ивишида, юрак фаолиятининг барқарорлигини тутиб туришда, нерв импульсларини ўтказилиши жараёнларини амалга оширилишида иштирок этади.\nД3 витамини (колекальциферол) – ичакда кальцийни сўрилишига, суяк тўқимасини ва тиш тўқимасини шаклланиши ва минерализациясига ёрдам беради\nКальций ва Д3 витаминини қўлланиши, суякнинг юқори резорбциясини рағбатлантирувчиси бўлган паратиреоид гормонини ишлаб чиқарилишини ошишига тўсқинлик қилади.\nД3 витамини ингичка ичакда сўрилади. Кальций ионланган шаклда ингичка ичакнинг проксимал бўлимида фаол, Д-витаминига боғлиқ транспорт механизми орқали сўрилади.\nАллергик реакциялар. Меъда-ичак йўллари томонидан диспепсик бузилишлар (қабзиятлар, метеоризм, кўнгил айниши, меъдада оғриқ, диарея). Гиперкальциемия ва гиперкальциурия (қон ва сийдикда кальций миқдорини ошиши).\nКомпливит® Кальций Д3 аспартам сақлайди, у организмда фенилаланинга айланади, шунинг учун препаратни фенилкетонурияси бўлган беморлар қабул қилмасликлари керак.\nДаволаниш даврида доимо кальцийнинг сийдик билан чиқарилишини ва қон плазмасидаги кальций ва креатинин концентрациясини назорат қилиш керак (суткада 7,5 ммоль (суткада 300 мг) дан юқори кальциурия пайдо бўлган ҳолда, дозани камайтириш ёки қабул қилишни тўхтатиш керак).\nКекса одамларда кальцийга бўлган эҳтиёж суткада 1,5 г ни, Д3 витаминига эса - суткада 0,5 – 1 минг ХБ ни ташкил қилади.\nДозани ошириб юборилишидан сақланиш учун Д3 витаминини бошқа манбалардан қўшимча тушишини ҳисобга олиш керак.\nҲомидорлик даврида кальцийнинг суткалик дозаси 1500 мг дан, Д3 витаминининг суткалик дозаси 600 ХБ дан ошмаслиги керак.\nД витамини ва унинг метаболитлари кўкрак сутига кириши мумкин.\nҲомиладорлик даврида дозани ошириб юборилиши боланинг рухий ва жисмоний ривожланишини бузилишига олиб келиши мумкин.\nОстеопорозни (менопаузали, сенил, “стероидли”, идиопатик) олдини олиш ва мажмуавий даволаш.\nКальций ва/ёки Д3 витаминининг танқислигини олдини олиш ва даволаш.\nПрепаратнинг компонентларига юқори сезувчанлик, гиперкальциемия, гиперкальциурия, кальцийли нефроуролитиаз, Д гипервитаминози, декальцинацияловчи ўсмалар (миелома, суяк метастазлари, саркоидоз), иммобилизация оқибатидаги остеопороз, фенилкетонурия (аспартам сақлайди), ўпка туберулёзи (фаол шакли), сурункали буйрак етишмовчилиги, 3 ёшгача бўлган болалар.\nЭҳтиёткорлик билан: ҳомиладорлик, лактация даври\nД3 витаминининг фаоллиги, у фенитоин ва барбитуратлар билан бир вақтда қўлланганида пасаяди.\nЮрак гликозидлари билан бир вақтда даволанишда ЭКГ ва клиник ҳолатни назорат қилиш керак, чунки кальций препаратлари юрак гликозидларининг терапевтик ва токсик самараларини потенциялаши мумкин.\nКальций ва Д3 витамини препаратлари меъда-ичак йўлларидан тетрациклинларнинг сўрилишини кучайтириши мумкин. Шунинг учун препаратларни қабул қилиш орасидаги вақт интервали 3 соатдан кам бўлмаслиги керак.\nБисфосфонат препаратларини ёки натрий фторидининг сўрилишини пасайишини олдини олиш учун, Компливит® Кальций Д3 ни улар қабул қилинганидан кейин камида икки соат ўтгач қабул қилиш тавсия этилади.\nГлюкокортикостероидлар кальцийнинг сўрилишини пасайтиради, шунинг учун глюкокортикостероидлар билан даволаш Компливит® Кальций Д3 нинг дозасини оширишни талаб қилиши мумкин.\nКолестерамин препаратлари ва минерал ва ўсимлик мойлари асосидаги сурги воситалари билан бир вақтда даволаш, Д3 витаминининг сўрилишини пасайтириши мумкин.\nТиазид қатори диуретиклари билан бир вақтда қўлланганида гиперкальциемияни юз бериш хавфи ошади, чунки улар кальцийни найчалар орқали реабсорбциясини оширадилар. Фуросемид ва бошқа “ҳалқали” диуретиклар, аксинча, кальцийни буйраклар орқали чиқарилишини оширадилар.\nДумалоқ, икки томони қавариқ шаклли, ғадир-будур ғовак юзали, оқдан то оч-сариқ тусли оқ ранглигача бўлган, кучсиз мева ҳидли чайналадиган таблеткалар.\nИчга қабул қилинади, чайналади ёки бутунлигича ютилади, асосан овқатланиш вақтида.\nКатталарга: остеопорозни даволашда – 1 таблеткадан кунига 2-3 марта, остеопорозни олдини олиш учун – 1 таблеткадан кунига 2 марта. Кальций ва Д витаминининг танқислигида: катталарга ва 12 ёшдан ошган болаларга – 1 таблеткадан суткада 1-2 марта. 5 ёшдан 12 ёшгача бўлган болаларга – кунига 1-2 таблеткадан. 3 ёшдан 5 ёшгача бўлган болаларга – шифокорнинг тавсияси бўйича дозаланади.\nFaol modda: Sianokobalamin, Benfotiamin, piridoksina gidroxlorid (vitamin V6) ko'proq ko'rsatish\nKOMPLIVIT AKVA D3 15000ME/ML 10ML tomchilar ichga qabul qilish uchun


BBC Uzbek - O'zbekiston - Тошкентда аҳолини рўйхатга олиш даромадли соҳага айланган\nТошкентда аҳолини рўйхатга олиш даромадли соҳага айланган\nСўнгги янгиланиш 22 август 2012 - 12:53 GMT\nПойтахтга иш излаб келувчи вилоятликлар яхшигина даромад манбаи ҳисобланади\nТошкент шаҳри ва вилоятига вақтинчалик рўйхатдан ўтиш тўғрисида қонун ва йўриқномалар ишлаб чиқилган бўлса-да, фуқаролар пропискага ўтиш жараёнида муаммоларга дуч келишаётганини айтган.\nВазирлар маҳкамасининг қарори бўйича 5 кундан 6 ойгача бўлган вақтинчалик прописка учун маҳалла ҳудудида жойлашган милиция таянч пунктидан рўйхатдан ўтиш кифоя қилади. Бироқ ушбу ваколатнинг участка нозирларига топширилгани порахўрликнинг келиб чиқишига сабаб бўлган.\nТошкент вилояти туманларининг бирида яшовчи исми ўзгартирилган Шокир ўзи яшаб турган маҳаллада вақтинчалик пропискага бир неча ойдан бери ўтолмаяпти.\nУчастка нозирининг олдига борсам, танишингизнинг уйига рўйхатга олмаймиз, фақат қариндошингиз бўлса қиламиз, деди. Яқинда биттасини зўрға қилдим, фақат бунинг ҳаражати бор, дейди. Ҳаражати бир кишига 100 минг сўм экан, - дейди Шокир.\nПора беришни истамаган Шокир ўз танишлари орқали участка нозирининг ушбу қароридан раҳбариятга шикоят қилади. Раҳбар эса нозирни чақириб ушбу ҳаракати учун жазолайди.\nЎшандан кейин бошлиғи чақириб урибди. Энди нима қиламиз десам, бўлмайди, дейди. Нимага десам, мана кўзимга қаранг, дейди. Чап кўзи кўкариб ётибди. Сизнинг бир оғиз шикоятингиз учун бошлиғим чақириб урди, деб айтди, дейди Шокир.\nШокирнинг айтишича, маҳалладаги бошқа фуқаролар ҳам вақтинчалик рўйхатдан ўтиш учун участка нозирига айтилган пулни беришга тўғри келаётган экан.\nБи-би-сининг суриштирув натижасида шу нарса маълум бўлдики, бу ҳолат бошқа туманларда ҳам рўй бермоқда. Айрим жойларда юз минг сўм, баъзи дойларда 73 минг сўм талаб қилинмоқда.\nТошкент шаҳар Ички ишлар бошқармаси ишонч телефонидан жавоб берган масъул, янги қарор бўйича уйнинг эгаси розилик берса, вақтинчалик пропискага монелик қилишга ҳеч кимнинг ҳаққи йўқ эканлигини айтди.\nВақтинчалик рўйхатда қўйиш мумкин, нимага бўлмас экан. Вақтинчалик прописка очилди-ку. 100 минг сўмни у қаердан олиб гапирган, - дейди ишонч телефонига жавоб берган масъул.\n2012 йилнинг феврал ойида, Ўзбекистон Республикаси Вазирлар Маҳкамаси томонидан Тошкент шаҳри ва Тошкент вилоятида доимий прописка қилиниши лозим бўлган шахслар — Ўзбекистон Республикаси фуқаролари тоифаларининг рўйхати тўғрисидаги Ўзбекистон Республикаси Қонунини амалга ошириш чора-тадбирлари ҳақидаги қарор қабул қилинган.\nКейинчалик ушбу қарорни амалга ошириш тўғрисида май ойида йўриқнома ҳам ишлаб чиқилди.\nЯнги тартибга кўра, вақтинчалик яшаш бўйича рўйхатдан ўтиш учун ҳужжатлар Хорижга чиқиш, кириш ва фуқароликни расмийлаштириш бўлимига эмас, балки келиб жойлашган ҳудуддаги милиция таянч пунктига топширилади.\nФуқаролар Тошкент шаҳри ва вилоятида вақтинчалик яшаш учун доимий пропискадан чиқармасдан 5 кундан 6 ой муддатгача рўйхатга қўйилади.\nУшбу ваколат туфайли милиция ходимларининг пора олаётганини таҳлил қилган тошкентлик ҳуқуқ ҳимоячиси Абдураҳмон Ташанов ҳуқуқ тартибот органлари орасида порахўрлик олдиндан мавжуд эканлигини айтади.\nПрописка даври уларга роса қўл келди. Ҳукумат пропискани участка нозирларига бериши таъмагирликка йўл очди. Бу янги жиноят эмас, бошқа кўринишларда аввалдан маълум бўлган, - дейди Абдураҳмон Ташанов.\nҲуқуқбон ҳукумат коррупция билан курашиши учун ҳаракат қилаётган бўлса-да, бу каби таъмагирликларнинг олдини олишга ожиз қолаётганини таъкидлайди. Ўзбекистонда фуқаролик жамиятининг йўқлиги мана шундай таъмагирликнинг ошиб кетишига сабаб бўлаяпти.\nАбдураҳмон Ташанов таъмагирлик ҳолати юзага келганда ишонч телефонига мурожаат қилиш мумкинлигини айтади. Бироқ ташкил қилинган ишонч телефонлари ҳам оммавий равишда муаммони ҳал қила олмаслиги мумкин.\n10 та касал бўладиган бўлса, битта дўхтир даволаши мумкин. Бироқ 100 та бўлса уни даволашга кучи етмайди. Ҳудди шу каби Ўзбекистон жамияти шунақа ҳолатда. Таъмагирлик, коррупция шу даражадаки ҳукуматнинг ўзи буни йўқ қилишга кучи етмайди. Сўз эркинлиги ўрнатилиб, давлат бошқарувчи қайтадан ислоҳ қилиниб, конституциявий реформалар қилиш керак, дейди Абдураҳмон Ташанов.\nПропискаси бўлмаган фуқаролар шифохоналарга қабул қилинмаяпти\nТошкент аҳолиси учун чиқиндини ташлаш бўйича қонун чиқди\nТошкентда хавф-хатарнинг олди олинмоқда


24 Октябрь 2021 11:32\nNUR-SULTAN. Kazinform – Қозоғистонда 2021 йил 1 октябр ҳолатига 189,1 минг оиладан 903,9 минг киши манзилли ижтимоий ёрдам олди. Жорий йилда бу мақсадлар учун бюджетдан 83 млрд тенге ажратилди, деб хабар беради Kazinform ҚР Меҳнат ва аҳолини ижтимоий ҳимоя қилиш вазирлиги матбуот хизматига таяниб.\nМанзилли ижтимоий ёрдам оиланинг ҳар бир аъзоси аҳоли жон бошига ўртача даромади минтақавий яшаш даражасининг 70 фоизидан кам бўлган фуқароларга тайинланади.\n2021 йилнинг 1 октябр ҳолатига кўра, манзилли ижтимоий ёрдам олувчилар сафидаги 1 ёшдан 6 ёшгача бўлган 230,5 минг нафар болаларга озиқ-овқат ва маиший кимё воситалари тўплами кўринишидаги ижтимоий пакет тайинланди.\nЭслатиб ўтамиз, фавқулодда ҳолат режими ва карантин тадбирлари муносабати билан 2020-йилнинг II, III ва IV чоракларида, шунингдек, 2021 йилнинг I ва II чоракларида манзилли ижтимоий ёрдам тайинлаш муддати узайтирилган эди.


Рэшфорд «Спорт ижтимоий ўзгаришлар учун» мукофотини қўлга киритди\nМанчестер ЮнайтедРэшфордАнглия миллий жамоаси\nАнглия миллий жамоаси ва «Манчестер Юнайтед» клуби ҳужумчиси Маркус Рэшфорд Буюк Британиянинг спорт журналистлари ассоциацияси томонидан «Спорт ижтимоий ўзгаришлар учун» номинацияси ғолиби деб топилди, деб хабар беради UtdReport.\nЭслатиб ўтамиз, 23 ёшли футболчи Англиядаги 1,3 млн болани ёзги таътил пайтида бепул овқатланиши учун ваучерлар билан таъминлашга ёрдам берди. Унинг тарғиботи туфайли ҳукумат камбағал болалар ва уларнинг оилаланини қўллаб-қувватлаш учун 450 млн евродан кўпроқ маблағ сарфлади.\n«Маркус Рэшфорд футболчиларнинг жамиятдаги таъсирини кўрсата олди. У футбол майдонидан ташқарида қаҳрамонга айланди», – дейди спорт журналистлари ассоциацияси раиси.\nМаълумот учун, ҳужумчи бу мавсумда «МЮ» сафида барча турнирлар доирасида 14та ўйинда майдонга тушиб, 8та гол урди ва 3та голга ассистентлик қилди.


Комплекс давлат хизматлари қандай кўрсатилади? Қорақалпоғистон мисолида\nКомплекс давлат хизматлари қандай кўрсатилади? Қорақалпоғистон...\n22.02.2019 13:48 0 295\nЎзбекистон Республикаси Инновацион ривожланиш вазирлиги ва БМТ тараққиёт дастурининг «Самарали давлат бошқаруви ва рақамли трансформацияни ривожлантиришга кўмаклашиш» лойиҳаси томонидан ташкил этилган Инновациялар ва бошқарув ечимлари лабораториясида Қорақалпоғистон Республикасидаги Давлат хизматлари марказларида операцион ва функционал жараёнларни оптималлаштиришни ҳисобга олган ҳолда давлат хизматларини кўрсатиш жараёнларини трансформациялаш натижаларининг тақдимоти бўлиб ўтди.\nҚорақалпоғистон Республикасининг Нукус шаҳри ва Қўнғирот тумани давлат хизматлари марказлари базасида бола туғилиши билан боғлиқ давлат хизматларини кўрсатиш комплекс тизимини тажриба тариқасида ишга тушириш режалаштирилган.\nФарзанд туғилиши ота-она учун энг бахтли воқеа. Аммо кичкинтойга туғилганлик тўғрисидаги гувоҳномани расмийлаштириш, бир марталик ижтимоий тўловни олиш ва поликлиникада рўйхатга ўтиш учун қатор-қатор навбатларда туриш, турли-туман ҳужжатларни тўлдиришга тўғри келади. ФҲДЁ, Пенсия жамғармаси, поликлиника —буларнинг ҳаммасидан зарур ҳужжатларни олиш учун бир неча кун кетади.\nМана шу хизматлар осон ва қийинчиликларсиз амалга оширилишининг эса имкони бор. Ўзбекистон Республикаси Адлия вазирлиги ҳузуридаги Давлат хизматлари агентлиги ҳамда Ўзбекистон Республикаси Ахборот технологиялари ва коммуникацияларини ривожлантириш вазирлиги БМТ тараққиёт дастурининг «Самарали давлат бошқаруви ва рақамли трансформацияни ривожлантиришга кўмаклашиш» лойиҳаси билан ҳамкорликда бола туғилиши билан боғлиқ бир нечта давлат хизматларининг маъмурий иш тартиби лойиҳасини ишлаб чиқди.\nЯнги хизмат қуйидагича кўрсатилади: аввал тиббий муассаса (туғуруқхона, шифохонанинг туғуруқ бўлими) тегишли анкетани тўлдириш ва электрон тиббий маълумотнома бериш учун электрон шаклда ота-она ва бола тўғрисида маълумот тайёрлайди. Сўнгра бу маълумотлар электрон йўл билан давлат хизматлари марказига юборилади. Бу ерда ариза берувчининг сўровига кўра нафақат туғилганлик тўғрисидаги гувоҳномани, балки бир марталик ижтимоий нафақа ва чақалоқни поликлиникага рўйхатга қўйиш билан боғлиқ масалаларни ҳам ҳал қилиш мумкин бўлади.\nТабиийки, «бирлашган» хизматлар биттагина ҳужжатни тўлдириб, турли идораларнинг хизматларини бир жойдан олиш имкониятини беради. Қулайлик (турли идораларда навбат кутишга барҳам берилади), вақтни ва маблағни тежаш, сифат — буларнинг бари мана шу хизматларга хос белгилардир.\nМаълумот учун: бугунги кунда давлат хизматлари марказларида 70 тадан зиёд хизматларни олиш мумкин, вилоят марказларидаги экспериментал марказларда эса 100 дан зиёд хизматлар кўрсатилмоқда.\nдавлат хизматлари туғилганлик ҳақида гувоҳнома комплекс хизматлар\nЖамият 17/09, 14:14


Қиш ёмғири (ҳикоя) [Abduqahhor Ibrohimov]\nПешиндан бери ёмғир ёғяпти. Аввал эзиб ёғди — тўпиққа чиқадиган қорни оқизиб кетди. Кечга бориб бирдан шамол турди. Тарнов сувлари гоҳ чапга, гоҳ ўнгга, гоҳо иморат деворига қуйилади...\nТрамвай бекатида турганлар ўзларини кўча ёқасидаги дорихонага, дўконларга уришди. Бекатда фақат уч киши қолди: қиз тутган зонтик йигит учун ҳам паноҳ бўлди. Кейин зонтик йигит қўлига ўтди. Улардан сал нарида ўрта мактабнинг математика муаллими Козимбек турибди. Қўлида чамадонсифат портфел. Қаҳваранг палтоси ёмғирдан қорайиб кўринади. У панага ўтишни хаёлига келтирмайди.\nТрамвай келди. Одамлар дорихона ва магазинлардан отилиб чиқишди, ўзларини трамвайга уришди; чиқолганлар чиқди, қолганлари изларига қайтишди.\nКозимбек ҳам, йигит-қиз ҳам жойларидан силжишмади.\nТроллейбус келди. Одамлар дорихона ва дўконлардан отилиб чиқишди ва ўзларини унга уришди. Чиқолганлар чиқди, қолганлари изларига қайтишди. Йигит билан қиз ҳам троллейбусга илинишди. Бекатда Козимбекнинг ўзи қолди.\nНиҳоят, унинг кутгани — маршрутли такси келди, муроди ҳосил бўлди. Козимбек маршрутли таксида юришга одатланиб қолган. Бўлмаса бу бекатда трамвай, троллейбус, автобуслар тўхтаб ўтади.\nКозимбек эгилиб маршрутли таксига чиқар экан, орқа ўриндиқда ўтирган Жўравойга кўзи тушди. Қайтиб тушиб кетишнинг иложи бўлмади, машина жойидан жилган эди.\n— Ие, Козиммисан, сени сувга бўккан... — Жўравой гапининг давомини айтмади, шундай ҳам нима демоқчи эканлиги равшан эди, кейин ёнидан жой кўрсатди. — Қани, бу ёққа!\nКозимбек билан Жўравой курсдош, беш йил бирга ўқишган. Жўравой курсдошлар орасида ҳазил-мутойибага, калака қилишга усталиги билан танилган эди. Козимбек бошқа бўш жой йўқлиги учун Жўравойнинг ёнига ўтиришга мажбур бўлди. У Жўравойнинг аскиясига учрашидан чўчир эди. Айниқса, одамлар орасида.\n— Табриклайман! — деди дабдурустдан Жўравой Козимбек билан қўл олишар экан ва унинг елкасига уриб қўйди. Козимбек ҳайрон бўлиб қолди, ҳар нарсадан ўзича хулоса чиқараверадиган, ҳадиксирайверадиган бўлгани учун «табриклайман» дегани унга ғалати таъсир этди.\n— Ўзим эшитмасам, бундоқ шипшитиб қўймайсан ҳам! — деди сўзида давом этиб жиддий қиёфада Жўравой. — Янгилик зўр-ку!\n— Тушунтириб айт! Нима билан табриклаяпсан? Янгилик деганинг нимаси!, — деди.\n— Қўй, мўғомбирлик сенга ярашмас экан, — деди Жўравой. — Билиб туриб, ўзингни гўлликка солма, оғайни. Бир жойда ишлаб туриб... Эй, қўй-е...\n— Рост айтяпман, — деди Козимбек. — Ҳеч қанақа янгиликни эшитганим йўқ.\n— Ие, ҳали шундоқми, бўлмаса сени ғафлат босибди, оғайни. Мактабингдаги ўзгаришдан бехабар қолибсан.\nКозимбекнинг юзида таажжубланишдан кўра ваҳима, ташвишланишга ўхшашроқ ифода пайдо бўлди.\n— Қанақа ўзгариш? — деди у ўз касалидан қўрққан бемор врачга чўчиб савол берганидек. Буни Жўравой сезмай қолдирмади! Одатда ҳазилкаш кишилар суҳбатдошларининг ҳолатини тезда илғаб оладилар, шунга қараб суҳбат тарзини белгилайдилар. Жўравой янада жиддийлашди. Бироз сукут сақлагач, Козимбекнинг қулоғига шипшиди:\n— Директоринг мактабдан кетди, ўрнига туман халқ таълими бўлимининг инспектори Солиев тайинланди.\n— Йўғ-е, йўғ-е... Бўлмаган гап. Ҳазилни қўй, оғайни.\n— Ҳазил эмас, рост. Сенга ёлғон гапирармидим?\n— Мени калака қилма.\n— Рост. Куни кеча туман халқ таълими бўлими шундай қарор қилибди. Ҳозир ўша ердан эшитиб келяпман.\nБу гапдан Козимбекнинг эти увишиб кетди. Шунча ёмғирда қолиб ҳам эти увишмаган эди.\n— Мана шунақа гаплар, оғайни, — деди Жўравой юпатгансимон.\n— Наҳотки... — Козимбекнинг томоғига бир нарса тиқилгандек бўлди. — Наҳотки...\n— Майли, ишонмасанг, ишонмай қўя қол. Мен бор гапни айтдим.\n— Гапинг чин бўлса, яхши бўлмабди. Ҳар ҳолда, Ғиёс Ғаниевич мактабдан кетмайди.\n— Негаки, бугун Ғиёс Ғаниевичда ҳеч бир ўзгариш сезилмади. Авваллари қандай бўлса, бугун ҳам шундай кўринди.\n— Дилидагини билиб ўтирибсанми? Мактабдан кетиши аниқ.\n— Ўзи билармикан?\n— Бўлмаса-чи! Кеча мажлисда қатнашибди.\n«Кўринишдан на хурсандлиги, на хафалиги сезилган эди». Козимбек шуни дилидан ўтказди, кейин Жўравойдан аста сўради:\n— Оғайни, қани айт-чи директоримиз юқорилармикин ёки...\nКозимбек гапининг бу ёғини айтмади, гўё Ғиёс Ғаниевич эшитиб қолаётгандек тилга олишга чўчиди.\n— Дарвоқе, буни сўрамабман. Лекин мактабдан кетиши аниқ, — шундай деб Жўравой тушиб кетди.\nКозимбекнинг юраги увишганича бор. Мактаб директори Ғиёс Ғаниевич унинг неча йилларки бошлиғи. Козимбек институтни тугатиб, тўғри шу мактабга ишга келган. Бунга ҳам бу ўқув йили тугаса, ўн йил тўлади. Козимбек ишга қабул қилинишини сўраб Ғиёс Ғаниевич номига ариза ёзган, дипломининг асл нусхасини ҳам унга кўрсатган. Мана энди кутилмаганда бунақа гап чиқди. Козимбек қизил қор ёғишини хаёлига келтириши мумкин эди (қачонлардир аллақаерда қизил қор ёққани ҳақида газетада ўқиган эди) аммо Ғиёс Ғаниевичдан ўзга кишини мактаб директори сифатида тасаввур қилолмасди. Ғиёс Ғаниевичга шу қадар кўникиб, ўрганиб, мослашиб кетган эдики, асти қўяверасиз. У мактабда директордан бўлак ҳеч кимни тан олмасди. Ўқитувчилар у ёқда турсин, ҳатто илмий мудир билан ҳам ҳисоблашмасди. Нимаики таклифи бўлса, лутфан директорга айтади; нимаики илтимоси бўлса, шахсан директорга учрашади. Бу ҳолнинг одат тусини олишига дастлабки пайтларда Ғиёс Ғаниевич билан Козимбекнинг тенгдошлиги сабаб бўлди. Козимбекнинг маслаҳат сўраб ёки таклиф билан ҳузурига тез-тез кираверишига Ғиёс Ғаниевич мойиллик билдирди, чунки бу ўзига хуш ёқарди. Козимбекдан илтифотларини дариғ тутмади. Илмий мудир ёки мактабнинг бошқа раҳбарлари билан ҳам битирса бўладиган иш юзасидан ҳузурига кирганида Козимбекка бир нима демади, масалани шахсан ўзи ҳал қилаверди, «илмий мудирга учрашинг», «завхозга боринг», дейишни унутди. Козимбек бора-бора коллективда директордан ўзгани тан олмайдиган бўлиб қолди. Унинг директор ўзгаришини, ўзга кишининг бошлиқ бўлишини тасаввур қилолмаслигига сабаб ҳам шунда.\nКозимбек хаёл билан бўлиб, ўз бекатидан ўтиб кетди. Муюлишда сезиб қолди. Ҳай-ҳайлаб тўхтагунча машина ярим чақирим йўл босиб қўйди. Янги очилган кўчадан лойгарчиликда, бунинг устига жалада юриш ўзи бўлмайди. Козимбек бемаврид ёққан ёмғирни ичида сўкди.\nУ тўпиғидан лойга ботиб, аранг ҳовлисига етиб келди. У уйга киргач, кийимларини алмаштирди, овқатланди, ширин чой ичди, ўзини печкага тоблади, лекин бари бир вужуди исимади. Чунки ўзи учун энг совуқ хабар эшитган эди. «Жўравойнинг гапи ростмикан ёки ҳазил?»\nБу савол унинг оромини ўғирлаб қўйган эди.\nКимдир бир куни Козимбекка ҳеч эсдан чиқмайдиган гап қилган эди: «Козимбек, эсингиз борида математика ўқитувчиси касбини танлаб зап иш қилган экансиз-да! Бахтингизга бу фан тез ўзгаравермайди. Икки карра икки ҳамиша тўрт. Бошқа предметдан дарс берганингиздами...»\nКозимбекнинг феъл-атвори ҳам одатига муносиб эди. У қайнатасининг уйига борса, фақат қайнатаси билан гаплашарди, бошқалар билан сўзлашишни ўзига эп билмасди. Чунки қайнатаси оила бошлиғи-да!\nТўйда тўй эгаси билангина сўрашади. Никоҳ тўйида эса келин-куёвни табриклаш ўрнига уларнинг ота-оналарини қутлайди.\nДўконларга кирса, мудирни йўқлаб қўйгач, харид қилади.\nКурсдошларини кўрганда уларнинг ўзини эмас, бошлиқларини суриштиради. Хуллас, ёмғирдан кўра қорни афзал билади, ҳандалак пишиғида қовундан гап очади...\nКозимбек бир кечадаёқ ўзини олдириб қўйди. Эртасига ишга кўзлари киртайиб келди. Ҳамкасблари уни тоби йўққа чиқаришди. Аллаким: «Грипп бўлса керак», дея ўзини четга олди. Бу ҳам Козимбекка таъсир қилмай қолмади. «Янгилик»дан хабардор бўлса керакки, — деб ўйлади, —мени Ғиёс Ғаниевичга яқин санаб ўзини олиб қочяпти». У тўрт соат дарсини ўтгунча ўқитувчилар хонасига кирмади — ўқитувчилардан бирор гап эшитиб қолишидан чўчиди. «Қани энди Жўравой айтган гап ҳазил бўлса!»\nКозимбек танаффус пайтларида синфда ўтирди, лекин бекор ўтирмади. Ғиёс Ғаниевич ҳузурига кириш учун баҳона уйлади. Топди! «Шу Наврўзда коллектив бўлиб тоққа чиқилса!» Яхши таклиф! Буни тополганидан беҳад қувониб, директор ҳузурига йўл олди. «Лекин Наврўзга ҳали анча бор-да! Майли, олдиндан тайёргарлик кўрган яхши». Кабинетга кириб не кўз билан кўрсинки, директор инспектор Солиев билан суҳбатлашиб ўтирибди. Буни кўриб Козимбек ўзини йўқотиб қўйди, остонада сўррайиб қолди. Директор унга қайрилиб қаради:\n— Келинг, Козимбек, — у ўрнидан турди. Буни Козимбек ўзича йўйди: «Авваллари кирганимда ўрнидан турмасди, демак, мактабдан кетадиганга ўхшайди. Солиевда яхши таассурот қолдирмоқчи шекилли». У олдин директор билан ҳам қўл олишгач, пойгакдаги стулга чўкди.\n— Хўш, келинг? — деди Ғиёс Ғаниевич.\nБу гапдан Козимбек: «Нега суҳбатни бўлдинг, қани, гапингни тез айту, кўздан йўқол», деган маънони уқди. Демак, Жўравойнинг гапи ҳазил.\n— Ғиёс Ғаниевич, Наврўзда бир лола сайлига чиқсак, ўзингиз бош бўлсангиз, камина хизматда турса...\n— Лола сайли?.. Майли, чиқамиз. Наврўз келсин, албатта чиқамиз.\n— Раҳмат, — Козимбек кабинетдан хурсанд бўлиб чиқиб кетди.\n«Жўравойнинг гапи ҳазил экан, Ғиёс Ғаниевич мактабдан ҳеч қаёққа кетмайди. Кетадиган одам ҳеч қачон шундай қатъият билан ваъда бермасди». Козимбек бахтиёр эди...\nMuallif: Abduqahhor Ibrohimov\n1 Nayman akani taniysizmi? (hikoya) [Abduqahhor Ibrohimov] 0\n2 Найман акани танийсизми? (ҳикоя) [Abduqahhor Ibrohimov] 0\n3 Oyna sindi (tragikomediya) [Abduqahhor Ibrohimov] 686\n4 Ойна синди (трагикомедия) [Abduqahhor Ibrohimov] 332\n5 Qish yomgʻiri (hikoya) [Abduqahhor Ibrohimov] 343\n6 Vijdon (hikoya) [Abduqahhor Ibrohimov] 451\n7 Виждон (ҳикоя) [Abduqahhor Ibrohimov] 294


ЗАPБДОP 40 КУНЛИК – ПАХТАКОPЛАP УЧУН МАСЪУЛИЯТЛИ ДАВP - AmuNews.uz - энг сўнгги янгиликлар\nҚишлоқ хўжалиги меҳнаткашлари пахта ҳосилдорлигини оширишда муҳим давр ҳисобланган август ойида ҳар қачонгидан ҳам эътиборли ва масъулиятли бўлишга ҳаракат қиладилар. Негаки, бу ой ҳосил тўплаш ва ҳосилга ҳосил қўшиш ойи ҳисобланади.\nБу даврда пахтакор деҳқоннинг ғўза қатор ораларини бегона ўтлардан тозалашга катта эътибор бериши лозим бўлади. Чунки бегона ўтларнинг кўпайиши ғўза ривожига салбий таъсир кўрсатади, зараркунанда ҳашаротларнинг кўпайишига сабабчи бўлиб, кўсаклар пишиб етилишини кечиктиради.\nҒўза парваришида кечиктириб бўлмайдиган агротехник тадбирларнинг ўз вақтида ва сифатли амалга оширилишини тизимли ташкил қилиш асосида кўзланган пахта ҳосилини яратиш мақсадида жорий йилнинг 16 июлидан 25 августига қадар “Ҳосилга ҳосил қўшишда зарбдор 40 кунлик” эълон қилинди.\nБу даврда ғўза парваришида белгиланган агротехник тадбирларни ўз вақтида амалга ошириш, касаллик ва зараркунандаларга қарши самарали курашиш, озиқлантириш ишларини якунлаш, ғўзани шарбат усулида пешма-пеш суғориш ҳамда культивация ишларини тизимли ташкил этиш бўйича чора-тадбирлар ишлаб чиқилди.\n“Ҳосилга ҳосил қўшишда зарбдор 40 кунлик” даврида тумандаги мавжуд ғўза қатор ораларини 4 марта культивация қилиш, ғўза зараркунандаларига қарши курашни кучайтириш, ҳар бир гектар майдондаги ғўза учун 3 тоннадан маҳаллий ўғит ташиб чиқариш, ғўзаларни 3 марта шарбат усулида суғориш, ғўзани чилпиш ишларини юз фоиз тугаллаш ишлари режа қилинган бўлиб, шу пайтгача уларнинг анча қисми тўла амалга оширилди.\nАйни кунда ғўза қатор ораларига ишлов беришда 365 та культиваторлардан унумли фойдаланилмоқда. Бу ишларнинг амалга оширилиши тажрибали мутахассислардан ташкил топган 90 та отряд томонидан тўла назорат қилиб борилаяпти.\nХалқимизда “Сув – ғўзанинг қони ва жони” деган гап бор. Бунинг ҳақ гап эканлигини ҳар бир пахтакор жуда яхши билади. Шу боисдан ҳам зарбдор 40 кунлик даврида туманимизда ғўзаларни суғориш ишларига алоҳида эътибор берилаяпти.\nПахтани суғориш – асосий агротехник тадбирлардан бири бўлганлиги боис туманимизда 18 та суғориш отрядлари ташкил этилди.\nМавсум олдидан барча майдонларда суғориш ишларини сифатли ва ўз вақтида олиб бориш мақсадида фермер хўжаликларига амалий ёрдам бериш учун сув хўжалиги ташкилотларидан 280 нафар, сув истеъмолчилари уюшмаларидан 30 нафар ходимлар бириктирилди. Сувчиларга қулай шароитлар яратиш мақсадида дала бошларида 1017 та чайла қурилди.\nБугунги кунда туманда ғўзани шарбат усулида суғоришга алоҳида эътибор берилаяпти. Бу ишни амалга оширишда ғўзани шарбат усулида суғориш тизимини ташкил қилиш мақсадида тайёрланган 3050 та шарбат ҳандакларидан унумли фойдаланилаяпти.\nБугунги кунгача туманда ғўзалар 3 марта озиқлантирилиб, 5 марта биостимулятор билан тўлиқ суспензия қилинди. Суспензия қилиш ишларида 46 та ОВХлардан унумли фойдаланилди.\nБу йил туманимиз бўйича жами 36450 тонна пахта тайёрланиб, давлатимиз хирмонига топширилиши режа қилинган. Ҳар йили ўз сўзининг устидан чиқиб келаётган амударёлик пахтакорларнинг бу йил ҳам кўзлаган марраларини эгаллашларига ишончимиз комил.\nҚудрат АБДИКАЛИКОВ, туман ҳокимлигининг\nҚишлоқ ва сув хўжалиги бўйича бош мутахассиси.\n“ҒЎЗА ПАPВАPИШИДА ЗАPБДОP 40 КУНЛИК” ЭЪЛОН ҚИЛИНДИ\n“Зарбдор”лик фермерлар туманимизнинг юксак хирмонига 1834 тонналик ҳосил билан ҳисса қўшди


Philips компаниясига Red Dot Award 2016 тақдимотида 37 та мукофот берилди\n21:14 / 04.04.2016\nМаҳсулот дизайни соҳасидаги Red Dot Award 2016 мукофотлари тақдимотида Philips компанияси 37 та мукофот олди. Жорий йилда Red Dot Award ҳакамлар ҳайъати 57 та давлатдан 5214 та маҳсулотнинг ташқи кўринишини баҳолашларига тўғри келди. Philips маҳсулотларига иккита энг юқори тоифадаги " Red Dot Award: Энг яхшилар ичида яхшиси" мукофоти берилди. Тақдимот ташкилотчилари ультратовуш тадқиқотлари учун мўлжалланган дунёдаги биринчи портатив смарт-қурилма Philips Lumify Ultra’ни алоҳида қайд қилиб ўтишди.\n"Бугунда пухта ўйланган дизайнга нафақат истеъмолчилик маҳсулотлари соҳасида талаб бор, у бизни барча жойда ўраб туради. Биз Philips’да, хоҳ инновацион бритва, хоҳ дунёдаги биринчи мобиль ультратовуш датчик яратиш бўлсин, маҳсулот дизайнининг олдинга ҳаракатлантирувчи кучига ишонамиз", деб айтди Philips’нинг бош дизайнери Шон Карни.\nPhilips Lumify қурилмаси ультратовуш тадқиқотлари ўтказиш учун қўлланади ҳамда смартфон ва планшет билан жуфтликда ишлайди. Барча маълумот реал вақтда мобиль қурилма экранида махсус дастур ёрдамида кўрсатилади. Қурилма ёрдамида шифокорлар нафақат шошилинч ёрдам ва ташхис ўтказа олишади, балки маълумотлар билан ҳам алмаша оладилар.\nТаъкидлаш жоизки, Philips бундан аввалроқ ўтган iF Design Award 2016 тақдимотида ҳам 48 та мукофот олганди. Бугунги кунда Philips Design жамоаси бутун дунё бўйлаб 15 та студияда 400 дан кўпроқ одамни ўз ичига олади.


Ўзбекистон Республикаси Адлия вазирлиги - Халқаро арбитраж суди аъзоси билан учрашув бўлиб ўтди\n12:39:25 (GMT +5), Шб, 16 фев 2019\nХалқаро арбитраж суди аъзоси билан учрашув бўлиб ўтди\n2018 йил 5 июль куни Ўзбекистон Республикаси Адлия вазирлигида Парижда жойлашган Халқаро савдо палатаси қошидаги Халқаро арбитраж суди аъзоси Фируза Бобоқулова билан учрашув бўлиб ўтди.\n2018 йил 5 июль куни Ўзбекистон Республикаси Адлия вазирлигида Парижда жойлашган Халқаро савдо палатаси қошидаги Халқаро арбитраж суди аъзоси Фируза Бобоқулова билан учрашув бўлиб ўтди. Мазкур учрашувда Ўзбекистон Республикаси Адвокатлар палатаси вакиллари, Тошкент давлат юридик университети ўқитувчи ва талабалари ҳамда халқаро тижорат ҳуқуқи ва арбитражи соҳасидаги мутахассислар иштирок этди.\nУчрашув иштирокчилари томонидан Ф. Бобоқулованинг халқаро арбитраж суди аъзоси бўлганлиги мамлакатимиз учун ижобий тажриба бўлиб, мазкур ҳолат республиканинг халқаро мавқеини оширишга хизмат қилиши таъкидланди.\nТаъкидлаш жоизки, Халқаро савдо палатаси қошидаги Халқаро арбитраж суди халқаро тижорат низоларини ҳал этиш соҳасида дунёдаги энг машҳур нодавлат судларидан бўлиб ҳисобланади.\nУшбу суд ҳар уч йилда ўз аъзоларини шакллантириб, унинг таркибига Ф.Бобоқулова киритилиб, у ўз фаолиятида кўриб чиқилаётган низоларни бошқариш вазифаларини бажариб келади.\nБугунги кунда (01.07.2018 йил ҳолатига кўра) суд аъзолигига 117 мамлакатдан 195 киши киритилган бўлиб, унинг таркиби раис ва 17 та ўринбосар ҳамда 177 та асосий ва қўшимча аъзодан иборат бўлиб, биринчи бор аъзолар рўйхатига Ўзбекистон Республикаси фуқароси киритилди.\nТадбир иштирокчилари томонидан Ф. Бобоқулованинг тажрибаси ва халқаро арбитраж соҳасини Ўзбекистонда ривожлантириш масалалари катта қизиқиш билан муҳокама қилинди.


Қозоқ ва ўзбек халқи қўшничилик, қардошлик анъаналарини қадрлаб келган халқлардир. Ўтган йили Қозоғистонда Ўзбекистон йили бўлгани, жорий йил Ўзбекистонда Қозоғистон йили эканлиги икки давлат ўртасидаги алоқаларнинг янада ривожланишига замин яратди. Бу миллат саркорлари – Қозоғистон Республикаси Тўнғич Президенти – Элбоши Н. Назарбаев, Қозоғистон Республикаси Президенти Қ. Тўқаевнинг Ўзбекистон Республикаси Президенти Ш. Мирзиёев билан расмий учрашувлари икки эл ўртасидаги муносабатларни янги босқичга кўтарди.\nЖорий йилда Нур-Султан шаҳрида Марказий Осиё давлатлари раҳбарларининг учрашуви ва Ўзбекистонда Қозоғистон йилининг тантанали очилиши йилимизнинг оламшумул воқеаларидан бўлди. Бу тадбирлар тилаги бир, дили, тили, дини бир халқларимиз тарихидаги мангу дўстлик саҳифасининг зарварақларини очиб берди.\nЯқинда “Адабий дўстлик – абадий дўстлик!” шиори остида ўтган Қозоғистон ҳамда Ўзбекистон адиблари иштирокидаги тадбир икки эл ўртасидаги маънавий, илм-фан, ижодий алоқаларнинг чамбарчас боғланиши йўлида яна бир қадам бўлгани шубҳасиз. Икки давлат ўртасидаги муносабатлар янги босқичга кўтарилгандан сўнг, қардош миллатларнинг адиблари-ю, шоирларининг бир-бирига айтар сўзи, дарди, ҳаяжонлар ва жўш урган илҳомини илиниши табиий. Бу галги тадбир ҳам фикримизнинг далили бўлди. Тошкент вилоятининг Қибрай тумани “Дўрмон” маданият саройида ўтган дўстлик анжумани марҳум шоир Б. Собитнинг “Мағриб-у Машриқда порлаган юлдуз” достони билан бошланди. Жиззах вилояти театрининг режиссёри ва актёри, Ўзбекистонда хизмат кўрсатган артист Жўра Исроилов томонидан яратилган шу номдаги фильм томошабинларда катта таассурот қолдирди. Тадбирни фуқаролик ташаббусларни қўллаб-қувватлаш маркази Тошкент вилоят бўлимининг раҳбари, “Қибрай садоси” газетаси бош муҳаррири Г. Аҳмедова ва Қазиғурт тумани ўзбек этномаданият бирлашмаси раиси Ж. Собитов очиб беришди. Шундан сўнг сўзга чиққан Қозоғистон ўзбеклари “Дўстлик” ҳамжамияти раиси\nИ. Ҳошимжонов, Ўзбекистон халқ шоири Маҳмуд Тоир, Тошкент вилояти ҳокими ўринбосари А. Қўчқоров, Ўзбекистон Республикаси Президенти маъмурияти ҳузуридаги матбуот ва оммавий коммуникациялар агентлиги Тошкент вилояти бўлими бошлиғи З. Эралиева, Қозоғистон ўзбеклари “Дўстлик” ҳамжамияти хотин-қизлар кенгашининг раиси Н. Дўсматова ва Қибрай туман ҳокимининг ўринбосари, туман хотин-қизлар қўмитасининг раисаси С. Солиҳовалар сўзга чиқиб, икки халқ ўртасидаги муносабатларнинг яхшиланиши, адабий алоқаларни янада ривожлантириш ҳақида мулоҳазаларини изҳор этишди.\n– Мухтар Ауэзов, Ойбек, Сабит Муқанов ва Ғафур Ғулом, Абдулла Тажибаев ва Миртемирлар билан бир даврда яшаган бизнинг авлодимиз улар ўртасидиги буюк дўстликни ўзлари кўриб, улар сиймосида ўзбек ва қозоқ адабиётлари ўртасидаги ва умуман, икки халқ ўртасидаги дўстлик боғининг меваларидан баҳраманд бўлиб улғайди, шунинг учун ҳам бу дўстлик биз учун катта ва завол билмас қадриятлардан бири бўлиб қолган, – дейди И. Ҳошимжонов.\n“Жанубий Қозоғистон” мухбири, 2019-07-01, 20:15 130\nАДАБИЁТЛАР ДЎСТЛАШГАНДА 130


PressReader - Qishloq Hayoti (Village Life): 2018-07-03 - ДиллАрни, эллАрни боІловчи йґллар\nДиллАрни, эллАрни боІловчи йґллар\nQishloq Hayoti (Village Life) - 2018-07-03 - News - Дилфуза ЖЎРАЕВА, “Qishloq hayoti” мухбири. Сурхондарё вилояти\nЎтган йиллар мобайнида юртимизда темир йўл соҳасида йирик ислоҳотлар амалга оширилди. Бу жараён бугун ҳам изчиллик билан давом эттирилмоқда. Мавжуд темир йўллар юртимизнинг транспортиқтисодий салоҳиятини ривожлантиришга, халқаро майдондаги нуфузи ва обрўэътиборини юксалтириш, энг муҳими, халқимиз турмуш фаровонлигини оширишга хизмат қилмоқда.\nСоҳада эришилаётган ютуқлар инъикосини Термиз минтақавий темир йўл узели мисолида ҳам кўришимиз мумкин. “Тошғузор – Бойсун – Қумқўрғон” темир йўл линияси бугунги кунга келиб ҳудудларни жадал ривожлантиришга муносиб ҳисса қўшмоқда. Денгиз сатҳидан 1 минг 800 метр баландликдаги Ҳисор тоғ тизмаларини кесиб ўтган, узунлиги 223 километрни ташкил этувчи бу темир йўл линияси ҳозирда нафақат Қашқадарё ва Сурхондарё вилоятларини, балки воҳани пойтахт ва бошқа ҳудудлар билан ҳам боғлади. Мана бир неча йилдирки, Ўзбекистон локомотивлари Сурхондарёга мамлакатимиз ҳудудидан чиқмай келадиган бўлди.\nДарҳақиқат, бугун темир йўл тармоғида амалга оширилаётган ислоҳотларнинг кўлами жуда кенг. Энг асосийси, юртимизнинг Шарқ ва Ғарбни, Жануб ва Шимолни боғлайдиган транспорткоммуникация ва транзит салоҳиятидан унумли фойдаланаётган “Ўзбекистон темир йўллари” акциядорлик жамияти Термиз минтақавий темир йўл узели томонидан бажарилаётган ишлар миллий иқтисодиёт тараққиёти бардавомлиги ҳамда аҳоли турмуш тарзининг муттасил фаровонлашувига хизмат қилмоқда. Аввал Тошкент шаҳридан йўлга чиққан йўловчи поезди Термиз шаҳрига 1516 соат етиб келарди. Умумий узунлиги 325 километрдан иборат “Қарши – Термиз” йўналишидаги темир йўлнинг электрлаштирилиши эвазига бу вақт оралиғи қарийб 3 соатга қисқарди. Ушбу лойиҳанинг амалга оширилиши натижасида ёнилғи харажатлари қисқариб, атроф муҳит зарарланиши ҳам бирмунча камайди. Шунингдек, юк ташиш ҳажми 2 бараварга ортди. Дизель ёнилғиси билан ҳаракатланадиган тепловозлар ўрнини эгаллаган замонавий, юқори қувватга эга электровозлар сўнгги русумдаги ахборот коммуникация воситалари билан жиҳозланган.\n– Илгари тепловозни дизель ёнилғиси орқали ишлатганмиз, электровоз эса замонавий бўлиб, уни электр энергияси ёрдамида бошқаряпмиз, – дейди Ўзбекистон Локомотив депоси 1класс машинисти Азиз Мусинов. – Аввал тепловозда 1415 та вагон ташиб келинарди. Ҳозирги замонавий электровозларнинг афзаллиги шундаки, биз тоғли ҳудудларга қарамасдан 20 та вагон ташиб келиш имкониятига эга бўлдик.\nЎтган давр мобайнида мазкур темир йўл линиясида жами 6 та подстанция қурилди. Мазкур лойиҳа учун жами 327,6 миллион АҚШ доллари миқдоридаги маблағ йўналтирилди. Айтиш жо- изки, ушбу лойиҳа поездлардан фойдаланиш сарфхаражатларини камайтириб, йўловчи ҳамда юкларни манзилига етказиш тезлигини оширади.\n“Ўзбекистон темир йўллари” акциядорлик жамияти “Ўзтемирйўлйўловчи” акциядорлик жамияти Сурхондарё филиали томонидан яқиняқингача шаҳарлараро “Термиз – Сариосиё – Термиз” йўловчи ташиш поезди қатнови амалга ошириб келинаётган эди. Ўтган йилдан бошлаб аҳоли учун яна бир қулайлик яратилди. Аниқроғи, “Термиз – Болдир – Термиз” йўловчи поезди қатнови ҳам йўлга қўйилди.\n– Поезд ҳар куни Термиз шаҳридан белгиланган жадвал асосида аниқ вақтда жўнаб, Болдир станциясига ҳам ўз вақтида етиб боряпти, – дейди “Ўзтемирйўлйўловчи” АЖ Термиз филиали бошлиғи Азиз Холматов. – Болдир Термиз шаҳридан 80 километр узоқликда жойлашган бўлиб, аҳоли зарурат юзасидан у ерга бориб келиш учун иккиучта автотранспортга чиқишига тўғри келарди. Эндиликда улар арзон ва хавфсиз, энг муҳими, вақт нуқтаи назаридан қулай транспорт хизматидан фойдаланиш имкониятига эга бўлишди.\nҲозиргача Ўзбекистон ва Тожикистон темир йўл тизимини боғловчи йўл фақат “Қудуқли”, “Бекобод” станциялари бўйлаб амалга оширилаётган эди. Эндиликда қўшни давлат билан “Амузанг” станцияси орқали ҳам боғланиш имконияти яратилди.\n– “Ўзбекистон темир йўллари” алоқачилари зиммасига юклатилган вазифа аъло даражада уддаланди, – дейди Термиз алоқа ва ишорат корхонаси бошлиғи Шерали Каримов. – Ушбу йўналиш Тожикистоннинг жанубишарқий ҳудудларини боғлайди. Бунёд этилган янги темир йўл икки давлат манфаати учун хизмат қилади. Хусусан, Тожикистон транзит юкларни ўтказишда энг муҳим йўлак ҳисобланади. Шу боис бу ердан Туркманистон ва Афғонистон давлатларига чиқиш имконияти ҳам янада кенгаяди. Шунингдек, йўловчи ташиш борасида янги йўналишларни жорий этишда бир қатор қулайликлар юзага келади.


Ўзбекистон ва қора рўйхат: Нега журналист хорижга чиқиш паспортини ололмаяпти?\nКўплаб халқаро матбуот агентликлари билан ҳамкорлик қилувчи тошкентлик фотожурналист ва ҳуқуқ фаоли Тимур Карповнинг Би-би-сига айтишича, Ўзбекистон ҳукумати унинг хорижга чиқиш паспорт учун берган аризасини рад қилган.\nЎзбекистон ҳукумати давлатга хиёнат қилишда айбланган нафақадаги дипломат Қодир Юсуповни зудлик билан озод қилиши керак, дея баёнот билан чиқди Ҳюман Райтс Вотч халқаро инсон ҳуқуқларини ҳимоя қилувчи гуруҳи.\nЎзбекистон: Президент фармони бажармаса ҳам бўлаверадиган ҳужжатми?\nЁхуд Ўзбекистон президенти столига бажариб бўлмас, пухта ўйланмаган ишларнинг ҳужжатларини имзолаш учун қўймоқдаларми?\nЎзбекистон: Президент фармони бажармаса ҳам бўлаверадиган ҳужжатми? Алишер Илҳомов билан суҳбат\nЎзбекистон: Энди ҳукумат мулозимлари ўз даромадларини ошкор қилишадими?\nҚудратга келиши билан мамлакатдаги порахўрлик, ҳуқуқ-тартибот органларининг бебошлиги ҳамда зўравонлигига қарши кескин чиқишлар қилган Президент Мирзиёев энди коррупцияга қарши курашиш давлат дастурини эълон қилди. Бу дастур иш берадими? bbcuzbek.com\nЎзбекистонда йўл ҳаракати қоидаларига киритилган ва омма ўртасида норозиликка сабаб бўлган кундузги чироқлар масаласига депутатлар эътибор қаратди.


«GM Uzbekistan» ходимларидан бирининг фирибгарликка йўл қўйганлиги юзасидан ахборот берди - Жамият - PressNews.uz\nБош Саҳифа / Жамият / «GM Uzbekistan» ходимларидан бирининг фирибгарликка йўл қўйганлиги юзасидан ахборот берди\n«GM Uzbekistan» ходимларидан бирининг фирибгарликка йўл қўйганлиги юзасидан ахборот берди\nҚўшилди: 03 август 2017 14:00\n«GM Uzbekistan» АЖ «Сирдарёавтотеххизмат» МЧЖ ходими Абдумурод Хакбердиевни автомобилларни сотишда Иккинчи Жаҳон уруши қатнашчиларига берилган сертификатлардан фойдаланган ҳолда фирибгарликка йўлга қўйганлиги сабабли қўлга олинганлиги юзасидан тарқалган хабарлар юзасидан қуйидагиларни маълум қилди.\n«GM Uzbekistan» АЖ ҳар қандай коррупцияга йўл қўйиш ҳолатини қоралайди ва ҳар қандай лавозимдаги шахс ёки ташкилот бўлишидан қатъи назар автомобилларни сотишга урунган ноқонуний ҳаракатга салбий муносабатда эканлигини маълум қилади.\nБиз томондан коррупциянинг кўринишларини олдини олиш борасида бир қатор чоралар амалга оширилган (савдонинг янги тизими, аризаларни электрон тарзда рўйхатга олиш, автомобилларни топширишда шаффофликни таъминлаш ва ҳ.к.з).\nКорхонанинг ва диллерлик ташкилотларнинг ҳар бир ходими ҳар қандай коррупция ва фирибгарликка йўл қўймаслиги ҳақида ёзма мажбуриятни олган, дейилади компания ахборотида.\n“Айтиш жоизки, мазкур ҳолатда ҳам Абдумурод Хакбердиев бошқа ходимлар сингари жорий йилнинг бошида ёзма тарзда коррупция соҳасида қонунчилик меъёрларига амал қилишни бўйнига олган. Бироқ, шунга қарамай у оқибатлар жиддий бўлишини оҳиригача тушуниб етмаган. Шу билан бирга бир шахснинг ҳаракатлари алоҳида ҳолат бўлиб, уни асло «GM Uzbekistan» АЖ автомобилларини сотиш тизимига бутунлай таъсир қилмаслиги лозим. Компаниямиз учун муҳим жиҳат фаолиятни қонун доирасида амалга ошириш саналади, ундан ҳар қандай чекиниш ҳолати қонун билан жазоланади.”\nШу муносабат билан, «GM Uzbekistan» АЖ ҳуқуқ-тартибот ва суд органларига ушбу ҳолатни ўрганишда қўлидан келган кўмакни беришга тайёрлигини маълум қилди.\n«GM Uzbekistan» компанияси ходимлари томонидан ҳар қандай таъмагирликка йўл қўйилган ҳолатларда 147-14-14 ишонч телефонларига ёки ҳуқуқ-тартибот органларига мурожаат қилиш мумкин.


ЎзА - Нодавлат мактабгача таълим муассасалари фаолияти кенгаймоқда\nНодавлат мактабгача таълим муассасалари фаолияти кенгаймоқда\n12.04.2018 11:23 Чоп этиш версияси\nҚашқадарё вилоятининг Касби тумани Қамаши қишлоғида иш бошлаган “Парвоз” нодавлат мактабгача таълим муассасаси фаолиятидан аҳоли мамнун.\nМазкур қишлоқда бирорта ҳам болалар боғчаси йўқлиги сабабли бугунга қадар қамашилик болалар мактабгача таълимдан бебаҳра эди.\nТадбиркор Илмира Ҳасанова томонидан ташкил этилган боғча қишлоқ аҳли, айниқса, оналар учун катта қулайлик яратди. Тарбия масканида болажонларнинг ҳар томонлама соғлом ва баркамол улғайиши учун барча шароит муҳайё қилинган.\n– Давлатимиз раҳбари ташаббуси билан бугунги кунда мактабгача таълим тизими тубдан такомиллаштирилмоқда, – дейди И.Ҳасанова. –Мазкур жараёнга тадбиркорларнинг ҳам жалб этилиши ва уларга қатор қулайликлар яратиб берилиши айни муддао бўлди. Оила аъзоларимиз билан 100 ўринли нодавлат мактабгача таълим муассасаси ташкил этдик. Эндиликда фаолиятимизни янада кенгайтириш устида ишлаяпмиз. Яқинда туманимиз марказида 40 ўринга мўлжалланган филиалимизни ҳам фойдаланишга топширдик.\nТарбия масканида болажонларнинг таълим-тарбиясига алоҳида эътибор қаратилмоқда. Айниқса, кичкинтойларга рус ва инглиз тиллари ўргатилаётгани ота-оналарни мамнун қилмоқда. Айни пайтда ушбу боғчада 70 нафарга яқин болага 15 педагог ва тарбиячи таълим-тарбия бермоқда. Мазкур муассаса иш бошлаши билан вилоятда фаолият юритаётган нодавлат мактабгача таълим муассасалари сони 45 тага етди.


Хорижий мамлакатлардан келтирилган янги балиқ турлари Ўзбекистон иқлимига мослаштирилмоқда – Tadbirkor-Fermer\nХорижий мамлакатлардан келтирилган янги балиқ турлари Ўзбекистон иқлимига мослаштирилмоқда\nСўнгги йилларда Ўзбекистонга хорижий мамлакатлардан 4 хил янги балиқ тури – осётр, Африка лаққаси, лосось, теляпа олиб кирилди. Бугунга келиб улар Ўзбекистон иқлимига мослаштирилди ва жуда яхши натижалар бермоқда. “Ўзбекбалиқсаноат” уюшмаси раисининг биринчи ўринбосари Руҳулла Қурбонов Халқаро Пресс-клуб сессияси доирасида KUN.UZ мухбирига берган интервьюсида шундай баёнот қилди.\n«Янги йўналишларимиздан бири – ҳар қандай янги балиқ турини олиб кирганимиздан кейин унинг Ўзбекистонга мослашувчанлиги, унинг биологик хусусиятлари, қолаверса унинг қай даражада урчиши, унинг параметрлари, ҳосилдорлигини ўрганиш энг катта вазифа ҳисобланади. Бу йўналиш бўйича илмий изланишларни олиб кирадиган бўлимлар бўлиб берилди, яъни бу совуқ сув балиқлари бўладиган бўлса, форель, лосось, лаққа балиқлари, миксус каби балиқ турлари борки, булар фақат совуқ сувда етиштирилади. Мана шу балиқлар Ўзбекистоннинг ёз мавсумини қай даражада кўтаради, жазирамада уларни қандай боқиш мумкин ва сақлаш мумкинлигига доир масалаларни ҳал қилиш учун илмий изланишлар зарурдир.\nИккинчи йўналиш – тропик балиқлар. Ҳозирги кунда уларга доир аниқ вазифа белгилаб берилган, яъни Ўзбекистоннинг ўта иссиқ ёзида тропик балиқларни етиштириш учун қулай имкониятлар бор, лекин уларни қишда қандай сақлаш мумкин? Қишда мисол учун ёпиқ сув айланма тизимида сақлаш, улардан авлод олиш ва улардан маълум бир миқдорда очиқ сув ҳавзаларига чиққунига қадар чавоқларни етказиб бериш керак. Масалан, тропик мамлакатларда балиқ бир йилда 2-3 марта ҳосил беради, чунки уларнинг иқлими мўътадил, шароити бир хил. Бироқ бизнинг шароитимизда бу мумкин эмас.\nШунинг учун биз ўта иссиқ ёзимизда имкониятларни кенгайтириш мақсадида маҳаллий балиқларнинг ўзини оладиган бўлсак, икки йиллик тизимга ўтиб кетиб қоламиз. Лекин қишда булардан авлод олиб, маълум чавоқларини сақлаб туриб, май ойида ўзимизнинг очиқ ҳавзаларга олиб чиқадиган бўлсак, ўстириш циклини камида бир йилга камайтирган бўламиз, бу эса тупроқ ҳавзаларининг ҳосилдорлигини оширишга хизмат қилади. Бу йўналишда илмий изланишлар керак.\nФермерларимизнинг инкубация цехларида балиқлардан авлод олиш йўналишларини тайёрлаб берадиган механизмни фақат олимларимиз яратиб бериши мумкин. Илмий изланишлар натижасидагина шу натижаларга эриша оламиз», – дейди “Ўзбекбалиқсаноат” уюшмаси раисининг биринчи ўринбосари.\nУнинг сўзларига кўра, айни дамда шу йўналишлар бўйича қатор ишлар олиб борилмоқда. «Африка лаққа балиқларини кенг оммавий ёйишга сабаб шу ерда 4 йил давомида илмий изланишлар олиб борилди ва унинг натижалари фермерларимизга китобча шаклида етказилди. Бир-икки маҳорат дарслари ўтказганимиздан кейин Африка лаққа балиқларини икра олишгача бўлган имкониятлари жорий этилди. Худди шу йўналишда биз осётр ва лосось балиқларига доир изланишларни ҳам бошлаганмиз. Келгусида олдимизда теляпа, миксус ва бошқа балиқ турларини ҳам иқлимлаштириш вазифалари турибди», – қўшимча қилади мутахассис.\nРуҳулла Қурбоновнинг KUN.UZ’га маълум қилишича, Ўзбекистонда охирги 6-7 йил ичида Малайзия, Норвегия ва Россиядан 4 хил янги балиқ тури – осётр, Африка лаққаси, лосось, теляпа олиб кирилди ва бу жуда яхши натижа кўрсатмоқда. Ҳозирча фақат теляпа балиқларида бироз қийинчилик мавжуд, лекин қолган балиқларнинг умумий уруғ олиш методологияси ўрганилиб, олимларимиз томонидан шунга доир китоблар чоп этилди.\nЭнди эса балиқ зотларини яхшилаш масалалари мавжуд. Улар бўйича эса Венгрия, Вьетнамданкарп балиқлари олиб кириляпти. Ҳозирги кунда уларнинг Ўзбекистон иқлимига мослашувчанлигини ўрганиб, уларнинг ўсиш параметрларини аниқлаш ишлари ҳозирги кунда давом эттирилмоқда.\n«Сўнгги йилларда балиқчилик соҳасини ривожлантириш билан шуғулланувчи олимлар бармоқ билан санарли даражага етган. Асосийси ёшларни соҳага тезроқ жалб қилиб, уларга илмий изланишларни давом эттириш учун имкониятлар яратиб беришимиз керак», – дейди Қурбонов.\nДарвоқе, 2018-2019 ўқув йилидан олий таълим муассасаларида балиқчилик соҳасига бакалавр йўналишида қабул квоталари икки борабарга кўпайтириладиган бўлди. Тошкент Давлат аграр университети эса келгуси ўқув йилидан 6 нафардан магистр тайёрлашни бошлайди. Арнасой қишлоқ хўжалик ва транспорт ҳамда Қуйичирчиқ агро-иқтисодиёт касб-ҳунар коллежларида эса балиқчилик соҳасида фаолият юритувчи кадрларни қайта ўқитиш курслари очилади.\nБундан ташқари, тадбирда Астрахань давлат техника университети билан ҳамкорлик меморандуми имзолангани маълум қилинди. Келгусида Тошкентда ушбу университетнинг филиалини очиш режалаштирилмоқда.


16:59 / 21.02.2017\nAndroid'даги Telegram мессенжери десктоп версияси кетидан жиҳозлаш мавзуларини қўллаб-қувватлайдиган бўлди. Бу ҳақида компания блогида хабар берилди.\nМавзуни алмаштириш учун «Settings»га кириш ва у ерда «Themes» менюсини топиш лозим. Шунингдек ўрнатилган таҳрир ёрдамида мустақил равишда мавзулар яратиш мумкин. Бундан ташқари, фойдаланувчилар жиҳозлари @TelegramThemes чатида чоп этилади, энг яхшилари эса @Themes каналига келиб тушади.\nTelegram'да таъкидланишича, мессенжер аудиториясининг 85 фоизи Android фойдаланувчиларидан иборат. iOS'дан кирувчи гаджет эгаларига эга компания вакиллари мавзулар жорий қилинишини икки ҳафтача пойлашни маслаҳат беришди.


ТУРКИЯЛИК ЖУРНАЛИСТЛАР САМАРҚАНДДА » Зарафшон Газетаси\n28 ноябрь куни тонгда "Ўзбекистон ҳаво йўллари" миллий авиакомпаниясининг яқинда йўлга қўйилган "Самарқанд – Истанбул – Самарқанд" йўналиши бўйича Туркиядан келган меҳмонлар Самарқанд халқаро аэропортида карнай-сурнай садолари остида кутиб олинди.\nВилоят ҳокимининг туризм масалалари бўйича ўринбосари М.Восеев ва Самарқанд шаҳар ҳокими Ф.Раҳимов меҳмонларни қутлаб, мамлакатларимиз ўртасида барча соҳалар қатори туризм йўналишида ҳам ҳамкорлик муносабатлари ривожланиб бораётганини таъкидлади.\nСаёҳат дастурига кўра, меҳмонлар дунёга машҳур Регистон майдонида бўлиб, аждодларимизнинг юксак ақл-заковатидан далолат берувчи Мирзо Улуғбек, Шердор ва Тиллакори мадрасаларини ҳайрат билан томоша қилди. Бу ерда намойиш этилган миллий ҳунармадчилик маҳсулотлари уларда катта қизиқиш уйғотди.\n– Икки давлат раҳбарларининг ташаббуси билан ташкил этилган ушбу сафардан жуда ҳам хурсандмиз, – дейди Туркиянинг "Анадолу" ахборот агентлиги Истанбул бўлими бошлиғи Ҳусейн Олтинолар. – Бизни Самарқандда юксак ҳурмат-эҳтиром билан кутиб олишди. Бу шаҳардаги тарихий обидалар ҳақиқатан ҳам жуда ҳайратланарли ва мўъжизавий экан. Туркияда Ўзбекистон ҳақида билишади, лекин бу юртни кўриш, унинг гўзалликларидан баҳраманд бўлишнинг завқи бошқача экан. Мен ўз юртимга боргач, Ўзбекистон, унинг гўзал шаҳри Самарқанд ҳақида албатта мақолалар ёзаман.\nТуркиялик ижодкорлар Амир Темур мақбараси, Шоҳи Зинда ва Имом Мотуридий мажмуаларини зиёрат қилиб, мамлакатимизда буюк алломалар, тарихий шахслар номи билан боғлиқ масканларни обод этиш борасида олиб борилаётган ишлар ҳақида маълумотларга эга бўлди.\n– Ўзбекистонни ота юртимиз деб биламиз ва бу заминда бўлиш биз учун юксак шараф, – дейди "Йени бирлик" газетаси мухбири Муса Али Оғлу. – Бизни қардошлардек кутиб олишгани ва юксак меҳмондўстлик кўрсатилаётгани бир қувончимизга ўн қувонч қўшмоқда. Ўзбекистонга ушбу саёҳатимиз кейинги пайтда давлатларимиз ўртасида янги босқичда йўлга қўйилган дўстлик алоқаларини мустаҳкамлашга хизмат қилиши шубҳасиз.\nБугун Самарқанд шаҳрида Туризмни ривожлантириш давлат қўмитаси томонидан туркиялик ва маҳаллий журналистлар учун матбуот анжумани ўтказилди.\nКунчиқар юртдан серқуёш ўлкага


Талаба Давлат туризм қўмитаси раисининг ўринбосари в.б. этиб тайинланди » Фаровон юрт\nВестминстер университети талабаси Саидакбархон Акбаров Давлат туризм қўмитаси раисининг ўринбосари вазифасини бажарувчиси этиб тайинланди. Бу ҳақда қўмита ахборот хизмати маълумот бермоқда.\nХабар қилинишича, 29 июнь куни Олмазор туманидаги йиғилиш чоғида президент Шавкат Мирзиёев унинг номзодини шу лавозимга таклиф қилган. Акбаров йиғилишдаги ўз чиқишида Ўзбекистонда туризмни ривожлантириш бўйича амалий таклифлар берди.\nАкбаров Тошкентдаги Халқаро Вестминстер университетининг 4-босқич талабаси, бизнес бошқаруви факультетида ўқийди.\n«Ёш бўлишига қарамай, у таълим ва малака ошириш соҳасида тадбиркорлик фаолияти тажрибасига эга. У Ёшлар иттифоқининг ёш тадбиркорлари таркибига киради», - дейилади хабарда.\n2013 йилдан 2018 йилгача таълим марказлари тармоғини бошқарган. Шунингдек, у ИТБ фондидан сармояларни жалб қилиш бўйича танловда иштирок этган онлайн таълим дастурини ишлаб чиқиш билан шуғулланган. Германияда ўтказилган БМТ халқаро конференцияларида иштирок этган.\nДавлат туризм қўмитасида Акбаров ёшлар туризмини ривожлантириш, инновацион ғоялар ва смарт туризмни жорий этиш, шунингдек, ушбу соҳада таълим хизматларини такомиллаштириш билан шуғулланади.шаблоны для dle 11.2\nAdmin. Жойлаштирган санаси: 8-08-2018, 16:44\nАсосий сахифа » Ўзбекистон » Талаба Давлат туризм қўмитаси раисининг ўринбосари в.б. этиб тайинланди


Ўзбекистон Республикаси Адлия вазирлиги - Навоий вилоятида адлия вазирининг ўринбосари аҳоли билан сайёр қабул ўтказди\n11:21:50 (GMT +5), Дш, 21 сен 2020\nМамлакатимизнинг барча ҳудудларида инсон манфаатларини рўёбга чиқаришга интилиш, уларнинг орзу-ниятлари билан қизиқиш асосида муносиб турмуш шароити яратишга доир саъй-ҳаракатлар изчил давом эттирилмоқда.\nХусусан, Адлия вазирининг ўринбосари А. Ташкулов томонидан Навоий вилоятида аҳоли шу жумладан тадбиркорлик субъектлари вакиллари билан сайёр қабуллар ўтказилиб, бунда фуқароларни ташвишлантираётган, қийнаётган масалалар ўрганилиб, жойида ечими топиш чоралари кўрилмоқда.\nСайёр қабулда фуқаролардан 20 дан ортиқ мурожаатлар қабул қилинди. Улар, асосан, солиқ, тадбиркорлик, бандлик ва бошқа ижтимоий-иқтисодий масалалар билан боғлиқ мурожаатлар бўлиб, аксарияти шу жойнинг ўзида ҳал этилди, қолганлари ижрога қабул қилиниб, адлия органлари томонидан тегишли чора-тадбирлар белгилаб олинди.\nАйниқса, аксарият мурожаатларни видеоконференцалоқа тизими орқали қабул қилиниши, Навоий вилоятининг барча туман (шаҳар)лари жумладан, олис Зарафшон шаҳри ҳамда Томди, Учқудуқ туманларини қамраб олиш имкониятини яратди.\nОммавий қабулда хотин-қизлар томонидан кўтарилган муаммолар ҳам атрофлича кўриб чиқилди.\nБунда улар томонидан кўтарилган масалаларнинг асосий қисми бандликни таъминлаш, тижорат банклари кредит маблағлари ажратишни кечикаётгани, уй-жой таъминоти ва ижтимоий ҳимоя борасида бўлди.\nЖумладан, Кармана туманида яшовчи Ю.Расулова 9 ёшга тўлган фарзанди ҳалигача туғилганлик гувоҳномасини йўқлиги сабабли турли хил қийинчиликларга дуч келаётганлиги маълум қилиб, бу борада амалий ёрдам сўраб қилган мурожаати, шу жойнинг ўзида ҳал этилиб, тегишли ҳужжатлар расмийлаштирилишига кўмаклашилди.\nШунингдек, Навоий шаҳрида яшовчи Н.Давронованинг мерос иши бўйича қилган мурожаатини ижобий ҳал этиш чоралари кўрилди.\nБундай мулоқотлар аҳоли муаммоларини бартараф этилишига, яшаш шароитини енгиллаштиришга бевосита кўмак беради.


10 декабрда Redmi ҳеч кимнинг хаёлига ҳам келмаган маҳсулотларини тақдим этяпти! - Terabayt.Uz\nXiaomi корпорацияси арзон смартфонлар туркумини Redmi бренди сифатида алоҳида қилиб ажратгач, у бошқа турларда ҳам маҳсулотлар чиқармоқда. Жумладан, ушбу бренд остида кир ювиш машинаси, повербанк, қулоқчин, ноутбук ҳамда телевизор ҳам намойиш қилинган.\nЎҚИНГ: Атиги 142 долларга 40 дюймлик телевизор чиқди!\nXiaomi Group вице-президенти ҳамда Redmi бренди бош директори Лу Вейбинг (Lu Weibing) ўзининг янги интервьюсида компаниянинг навбадаги маҳсулотлари ҳақида сўз очди. Унинг сўзларига кўра, Redmi’нинг навбатдаги тур маҳсулотлари – маршрутизатор (роутер) ҳамда интеллектуал колонкалар бўлади.\nУшбу гаджетларнинг техник хусусиятлари ҳозирча номаълум, аммо Лу Вейбинг улардан биринчилари жудаям тез орада тақдим этилишини айтган. Аниқроғи – улар кейинги ойнинг ўнинчи санасида, Redmi K30 смартфони билан бирга намойиш этилади.\nАйтиш керакки, Xiaomi ўша тадбирда яна Mi Mix 4 ҳамда Pocophone F2 флагманларини ҳам тақдим этиши кутилмоқда. Улар билан бирга намойиш қилинадиган роутер ва «ақлли» карнай, Redmi анъаналарига кўра, ўз рақибларидан анча арзон бўлишига шубҳа йўқ. Бироқ уларнинг Хитойдан ташқарида сотувга чиқиши номаълум; Terashop.uz интернет-дўконимизда эса ҳар хил русумлардаги роутерларни ва колонкаларни ҳозироқ харид қилиш мумкин.\n#«ақлли» колонка #Xiaomi #роутер #смарт-колонка #Xiaomi Redmi K30 #Xiaomi Redmi K30 Pro


Инсон ва давлат ўртасидаги муносабатларда инсон муносабатлари устувор бўлиши керак. Жамиятда фуқароларнинг ҳуқуқлари ва эркинликларини ҳимоя қилиш таъмингланганда у чинакам ҳуқуқий, фуқарорлик жамияти бўлади. Бизнинг пировард мақсадимиз инсон ҳуқуқлари ҳар томонлама ҳимоя қилинадиган маърифатли жамият барпо этишдан иборатдир.\nЎзбекистон истиқлолга эришгач, юртбошимиз раҳнамолигида тарихан қисқа вақт ичида юртимиз туб демократик ислоҳотларга юз тутди –собиқ тузум давридаги эски маъмурий-буйруқбозлик тизимига барҳам берилди, миллий давлатчиликни шакллантиришнинг пухта ҳуқуқий асослари яратилди, давлат ҳокимиятининг қонун чиқарувчи, ижро этувчи ва суд ҳокимияти тармоқлари ташкил этилди, фуқаролик жамияти институтлари фаолияти йўлга қўйилди, иқтисодиётни эркин бозор муносабатларига ўтказиш жараёни амалга оширилди, тадбиркорликка кенг эркинлик берилди ва уларнинг фаоляи ҳуқуқий кафолатланди. Ўзбекистон халқаро ҳуқуқнинг тенг ҳуқуқли субъектига айланди.\nЎзбекистон Республикаси Президенти Ислом Каримов “Юксак маънавият-енгилмас куч” асарида “Ватанимизнинг келажаги, халқимизнинг эртанги куни, мамлакатимизнинг жаҳон ҳамжамиятидаги обро-эътибори авваломбор фарзандларимизнинг униб-ўсиб, улғайиб, қандай инсон бўлиб ҳаётга кириб боришига боғлиқдир. Биз бундай ўткир ҳақиқатни ҳеч қачон унутмаслигимиз керак” деган эди. Дарҳақиқат, миллий Қомусимизнинг фуқаролик, шахс эркинликлари, сиёсий, иқтисодий ва ижтимоий ҳуқуқлари, инсон ҳуқуқлари ва эркинликларининг кафолатлари, оила деб аталган бўлимларида, қолаверса бутун Конституциямизда инсон ҳуқуқлари ва эркинлари қонун кафолатланди, улар олий қадрият даражасига кўтарилди.\nМамалакатимиз мустақилликка эришганидан кейин биринчи қўшилган халқаро ҳуқуқий ҳужжатлардан бири ҳам бу Инсон ҳуқуқлари умумжаҳон декларацияси бўлди.\nИнсон ҳуқуқлари масаласи бугунги кунда дунё ҳамжамияти олдида турган энг долзарб масалалардан биридир. Зероки, демократик қадриятлар устиворлиги тан олган давлатларда энг аввало, инсон ҳуқуқ ва эркинликларининг қай даражада ҳимоя қилингани, унинг амалга оширишга замин яратувчи шарт-шароитлар тилга олинади. Зеро, демократик ва ҳуқуқий давлат қуришнинг асосий мақсади ҳам мамлакатда яшовчи ҳар бир фуқаронинг ҳуқуқ ва эркинликларини таъминлашдир.\nМамлакатимизда инсон ҳуқуқларини ҳимоя қилиш борасида барча ҳуқуқий асослар яратилган ва кафолатланган. Буни Конституциямизда умумэътироф этилган нормаларга мос демократик қадриятларнинг белгилаб қўйилганида кўришимиз мумкин. Юртимизда олиб борилаётган ислоҳотларнинг барчаси инсон ҳуқуқ ва манфаатларини таъминлаш, уларни ҳимоялаш каби олийжаноб мақсадларга хизмат қилмоқда. Жумладан, фуқароларимизнинг, айниқса, болалар, хотин-қизлар, ёшларнинг ижтимоий, иқтисодий ва сиёсий ҳуқуқларини ҳимоя қилиш, улар учун зарур имконият ва шарт-шароитлар яратишда ўз ифодасини топмоқда. Айниқса фуқаролар ҳуқуқ ва эркинликларининг ишончли ҳимоясини таъминлайдиган миллий қонунчилигимиз Инсон ҳуқуқлари умумжаҳон декларацияси қоидаларига уйғунлиги билан аҳамиятлидир.\nЎзбекистон Республикаси Конституциясининг 18-моддасида мамалакатнинг ҳар бир фуқароси бир хил ҳуқуқ ва эркинликларга эгалиги, жинси, ирқи, миллати, тили, дини, ижтимоий келиб чиқиши, эътиқоди, шахси ва ижтимоий мавқеидан қатъи назар, қонун олдида тенглиги кафолатланган.\nҲозирда республикамизда юздан ортиқ миллат ва элат вакиллари истиқомат қилади. Конституциянинг 31-моддасида ҳам “Ҳамма учун виждон эркинлиги кафолатланади. Ҳар бир инсон хоҳлаган динга эътиқод қилиш ёки ҳеч қайси динга эътиқод қилмаслик ҳуқуқига эга. Диний қарашларни мажбуран сингдиришга йўл қўйилмайди” белгилаб қўйилган.Яъни қонунчилигимизга кўра барча фуқаролар эътиқод масаласида бир хил ҳуқуққа эгадирлар.\nМамлакатимизда ислоҳотларнинг дастлабки босқичидаёқ “ислоҳот-ислоҳот учун эмас, ислоҳот-инсон учун” деган ғоя мазкур жараённинг асосига қўйилди. Инсон ҳуқуқлари устуворлиги принципига таяниб, миллий ҳуқуқий тизим барпо этилди ва инсон манфаатлари ислоҳотлар стратегиясининг бош асоси сифатида белгиланди. Республикамизда демократия умуминсоний принципларга асосланиши, уларга кўра инсон, унинг ҳаёти, эркинлиги, шаъни, қадр-қиммати ва бошқа даҳлсиз ҳуқуқлари олий қадрият ҳисобланиши Конституция даражасида мустаҳкамланди.\nКонституциямизнинг 13-моддасига кўра “Ўзбекистон Республикасида демократия умуминсоний принципларга асосланади, уларга кўра инсон; унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият ҳисобланади”.\nШубҳасиз, “ҳуқуқ” бу “эркинлик” демакдир. Қонун эркинликка хизмат қилса, ҳуқуққа зид бўлмасагина ҳақиқий куч ва салмоққа эга бўлади. Давлат қонунлар орқали инсон ҳуқуқларини таъминлайди. Шу билан бирга, эркинликни, хавфсизлик ва мулкчиликни зарур даражада кафолатлаш учун тегишли институтлар ташкил этади ёки уларнинг ташкил этилишига монелик қилмайди.\nИнсон ҳуқуқлари ва эркинликларини муҳофаза қилишнинг таъсирли воситасини барпо этиш, халқаро ва ҳуқуқни муҳофаза қилиш ташкилотлари билан ҳамкорликни кенгайтириш, давлат муассасалари ходимлари ва барча аҳолининг инсон ҳуқуқлари бўйича маданиятини ошириш мақсадида, 1996 йил 31 октябрда Ўзбекистон Республикаси Президентининг “Инсон ҳуқуқлари бўйича Ўзбекистон Республикаси миллий марказини тузиш тўғрисида”ги фармонига кўра “Инсон ҳуқуқлари бўйича Ўзбекистон Республикаси миллий маркази” тузилди.\nЎзбекистон ўз Конституцияси орқали инсон ҳуқуқларига содиқлигини эълон қилиб, тоталитар тузимнинг инсонларни ўлим жазоси билан қўрқитиш ҳамда улар устидан зўровонлик принципидан воз кечди ва бу тамойил мамлакатимизда изчил ва босиқчма-босиқич амалга оширилаётган суд-ҳуқуқ ислоҳотларининг асосий йўналишларидан бирига айланди.\nМамлакатимизда олиб борилаётган суд-ҳуқуқ ислоҳотларининг муҳим ва тарихий босқичи, шубҳасиз, ўлим жазосининг жиноий жазо тизимидан олиб ташланиши ҳамда қамоққа олишга санкция бериш ҳуқуқининг судларга ўтказилиши бўлди.\nМамлакатимиз мустақилликка эришган дастлабки йилларда Жиноят кодексининг 30 дан ортиқ моддаларида ўлим жазоси мавжуд эди. Мамлакатимиз мустақиллигининг дастлабки йилларидан бошлаб Давлатимиз раҳбарининг саъй-ҳаракатлари билан Жиноят кодекси либераллаштирилиб, ўлим жазоси белгиланган моддалар сони босқичма-босқич қисқартирилди ва бекор қилинди.\nЯъни, Ўзбекистон Республикаси Президетининг 2005 йил 1 августдаги “Ўзбекистон Республикасида ўлим жазосини бекор қилиш тўғрисида”ги ҳамда\n8 августдаги “Қамоққа олишга санкция бериш ҳуқуқини судларга ўтказиш тўғрисида”ги фармонларининг қабул қилиниши жамиятимиз ҳаётида инсонпарварлик тамойили сифатида эътироф этадиган улкан воқеа бўлди. Ўзбекистонда ўлим жазосининг бекор қилиниши, қамоққа олишга санкция бериш ҳуқуқининг судларга ўтказилиши халқимиз томонидан ижобий кутиб олинди ва жаҳон ҳамжамияти томонидан муносиб баҳоланди.\nБугун мамлакатимизда кучли фуқаролик жамиятини барпо этишга қаратилаётган кенг кўламли ислоҳотлар рўёбга чиқарилаётир. Бу бежизга эмас, албатта. Чунки олиб борилаётган ўзгаришларнинг изчиллигини таъминлаш, фуқароларнинг қарорлар қабул қилишдаги ролини кучайтириш мамлакатда қонун устуворлигини эришишда муҳимдир ва бу учун кенг имкониятлар яратилмоқда. Айниқса амалдаги қонун ҳужжатлари ижроси устидан жамоатчилик назоратини олиб бориш, мансабдор шахсларнинг масъулиятини ошириш, жамиятдаги камчилик ва нуқсонларни баҳамжиҳатликда бартараф этишда фуқаролик жамияти институтларининг аҳамияти беқиёсдир. Шу боисдан ҳам Президентимиз бошчилигида фуқаролик жамияти институтларини қўллаб-қувватлашга ҳам алоҳида урғу берилмоқда.\nҚолаверса, Конституциямизнинг 32-моддасида “Ўзбекистон Республикасининг фуқаролари жамият ва давлат ишларини бошқаришда бевосита ҳамда ўз вакиллари орқали иштирок этиш хуқуқига эгадирлар. Бундай иштирок этиш ўзини ўзи бошқариш, референдумлар ўтказиш ва давлат органларини демократик тарзда ташкил этиш йўли билан амалга оширилади” деб белгиланган.Дарҳақиқат, бугун сиёсий партиялар, жамоат бирлашмалари, нодавлат нотижорат ташкилотлари жамият ҳаётининг бир бўлаги бўлиб шаклланди. Бундан кўриниб турибдики, мамлакатда кучли фуқаролик жамияти, унинг демократик қадриятлар асосидаги ҳуқуқий ва иқтисодий асослари яратилди ҳамда ушбу жараён янги босқичга кирди. Фуқаролик жамияти институтлари фаолиятининг давлат томонидан кафолатланиши эса ислоҳотларни янада чуқурлаштириш учун кенг имкониятлар бермокда.\nЎзининг аҳамияти ва моҳиятига кўра ҳеч нарса билан қиёслаб бўлмайдиган ҳаётимиздаги бундай ўзгаришларни одамларимизнинг дунёқараши ва кайфияти, фикру зикри, уларнинг ҳаётга, ўз меҳнати натижасига бўлган муносабатида, фуқароларимининг ҳуқуқий онги ва маданиятини кундан-кунга ошиб бораётганлигида ҳам кўриш мумкин.\nХулоса қилиб айтганда, инсон ҳуқуқлари ва эркинликларини ҳимоя қилиш, ҳуқуқий давлат ва фуқаролик жамияти барпо этишнинг асосий тамойили ҳисобланади. Зеро, бугунги саъй-ҳаракатлар, қонунчилик асосини такомиллаштиришга қаратилган чора-тадбирлар, пировардида, ҳуқуқий демократик давлат ва кучли фуқаролик жамиятини шакллантириш ва ривожлантиришдек эзгу мақсадларимиз рўёбга чиқишининг энг муҳим гаровидир.\nБуларнинг барчаси мустақиллик берган энг олий неъмат бўлиб, истиқлол йилларида инсон ҳуқуқларини таъминлаш борасидаги ислоҳотлар мамлакатимизнинг қисқа фурсатда умумэтироф этилган нормаларга содиқлиги билан бирга, инсон ҳуқуқлари соҳасида салмоқли ютуқларни қўлга киритганлигидан далолат беради.\nМуаллиф: Б.Азизов, Адлия вазирлиги масъул ходим